**ЗАКОН О ИЗМЕНАМА И ДОПУНАМА**

**ЗАКОНА О ЈЕДИНСТВЕНОМ БИРАЧКОМ СПИСКУ**

**Члан 1.**

У Закону о јединственом бирачком списку („Службени гласник РС“, бр. 104/09, 99/11 и 44/24), после члана 2. додаје се нови члан 2а, који гласи:

**„Орган надлежан за ревизију, верификацију и контролу тачности и ажурирања бирачког списка**

Члан 2а

Ревизију, верификацију и контролу тачности и ажурирања бирачког списка врши Kомисија за ревизију, верификацију и контролу тачности и ажурирања бирачког списка која се оснива овим законом а чије чланове именује Народна скупштина у складу са овим законом.“

**Члан 2.**

После члана 14. додају се чл. 14а и 14б који гласе:

„**Излагање бирачког списка грађанима**

Члан 14а

У циљу излагања бирачког списка грађанима, министарство надлежно за послове управе на својој веб-презентацији, у машински читљивом облику, омогућава увид у податке о бирачима (име, име једног родитеља и презиме) разврстаним по бирачким местима за подручје јединице локалне самоуправе, као и увид у податке о броју бирача по домаћинству, односно адреси и броју стана.

Након закључења бирачког списка, министарство надлежно за послове управе, поред података из става 1. овог члана, на својој веб-презентацији, у машински читљивом облику, омогућава и увид у податак да ли ће бирач на предстојећим изборима гласати према месту пребивалишта или према месту боравишта у земљи, односно у иностранству.

Приступ подацима из ст. 1. и 2. овог члана омогућава се претходним уношењем података о јединственом матичном броју грађана и регистарском броју личне карте, односно броју пасоша заинтересованог лица које приступа подацима на веб-презентацији министарства надлежног за послове управе.

Општинска, односно градска управа објављује сваких седам дана на својој веб-презентацији податке о укупном броју бирача на свом подручју, броју промена у делу бирачког списка за подручје те јединице локалне самоуправе који ажурира као поверени посао, као и правни основ тих промена за претходних седам дана, и те податке електронским путем доставља министарству надлежном за послове управе без одлагања.

Министарство надлежно за послове управе податке из става 4. овог члана разврстане по јединицама локалних самоуправа објављује на својој веб-презентацији сваких седам дана.

Министарство надлежно за вођење посебног бирачког списка националне мањине под истим условима и на исти начин утврђен овим чланом, изложиће посебан бирачки списак националне мањине грађанима.

**Заштита података о личности**

Члан 14б

Подаци садржани у бирачком списку обрађују се искључиво у сврху остваривања бирачког права, у складу са овим законом и законом којим је уређена заштита података о личности.

Подаци о личности у бирачком списку не смеју се користити у сврхе политичког оглашавања, комерцијалне сврхе нити злоупотребљавати на други начин.

Сва лица која по било ком основу предвиђеним овим законом имају приступ подацима о личности у бирачком списку дужна су да са тим подацима поступају са дужном пажњом, у складу са законом којим је уређена заштита података о личности, а искључиво у сврху вршења овлашћења која су им овим законом поверена.

Лица из става 1. овог члана дужна су да приликом приступа подацима из бирачког списка дају писану изјаву о поверљивости података којом потврђују да су упознати са обавезом да приликом приступа подацима из бирачког списка морају поступати у складу са законом којим је уређена заштита података о личности и искључиво у сврху овлашћења која су им овим законом поверена.

Комисија за ревизију, верификацију и контролу тачности и ажурирања бирачког списка утврђује изглед обрасца изјаве о поверљивости података.”

**Члан 3.**

После Главе V. додају се Глава Vа и чл. 22а до 22о, који гласе:

„Vа КОМИСИЈА ЗА РЕВИЗИЈУ, ВЕРИФИКАЦИЈУ И КОНТРОЛУ ТАЧНОСТИ И АЖУРИРАЊА БИРАЧКОГ СПИСКА

**Положај Комисије**

Члан 22а

 Kомисија за ревизију, верификацију и контролу тачности и ажурирања бирачког списка (у даљем тексту: Комисија) је стално, независно и самостално тело које врши јавна овлашћења у циљу: спровођења ревизије и утврђивања чињеничног стања о управљању, вођењу и тачности бирачког списка; контролисања тачности и поступка ажурирања бирачког списка; доприноса повећању транспарентности и поверења грађана у бирачки списак.

Комисија има статус правног лица.

Комисија за свој рад одговара Народној скупштини.

**Састав Комисије**

Члан 22б

Комисију чини девет чланова и девет заменика чланова које именује Народна скупштина, на предлог овлашћених предлагача

Шест чланова Комисије и њихови заменици именују се на предлог посланичких група у Народној скупштини, док се три члана Комисије и њихови заменици именују на предлог удружења која су од стране Републичке изборне комисије добила овлашћења за посматрање најмање три изборна поступка и објавила најмање три извештаја о налазима посматрања тих изборних поступака (у даљем тексту: удружење грађана).

За члана или заменика члана Комисије не може да буде предложено односно именовано лице које је народни посланик или које је запослено, изабрано, именовано или постављено у министарству надлежном за послове управе и министарству надлежном за унутрашње послове.

Члан односно заменик члана Комисије има својство службеног лица у вршењу послова из надлежности Комисије.

**Услови за избор у чланство Комисије**

Члан 22в

За члана односно заменика члана Комисије бира се лице које има одговарајући професионални интегритет, стручности и вештине.

 За члана, односно заменика члана Комисије може бити предложено само лице:

1. које је држављанин Републике Србије и има пребивалиште на територији Републике Србије;
2. које има високо образовање из правних, математичких, демографских, информационих или економских наука или друштвених и других сродних научних области и најмање пет година радног искуства у струци.

**Овлашћени предлагачи**

Члан 22г

Три највеће посланичке групе у Народној скупштини које су гласале за избор Владе предлажу свака по једног члана и једног заменика члана Комисије.

Ако је, приликом предлагања чланова и заменика чланова Комисије, у Народној скупштини образована само једна посланичка група која је гласала за избор Владе, тој посланичкој групи припада право да предложи сва три члана и заменика члана Комисије.

Ако су, приликом предлагања чланова и заменика чланова Комисије, у Народној скупштини образоване само две посланичке групе које су гласале за избор Владе, већој посланичкој групи припада право да предложи два члана и два заменика члана Комисије, док мањој посланичкој групи припада право да предложи једног члана и једног заменика члана комисије.

Три највеће опозиционе посланичке групе у Народној скупштини (посланичке групе које нису гласале за избор Владе) предлажу свака по једног члана и заменика члана Комисије.

Ако је, приликом предлагања чланова и заменика чланова Комисије, у Народној скупштини образована само једна опозициона посланичка група, њој припада право да предложи сва три члана и три заменика члана Комисије.

Ако су, приликом предлагања чланова и заменика чланова Комисије, у Народној скупштини образоване само две опозиционе посланичке групе, већој опозиционој посланичкој групи припада право да предложи два члана и два заменика члана Комисије, док мањој посланичкој групи припада право да предложи једног члана и једног заменика члана комисије.

Удружења грађана заједничким договором предлажу три члана и три заменика члана Комисије.

**Поступак предлагања чланова и заменика чланова Комисије**

Члан 22д

Поступак предлагања чланова и заменика чланова Комисије врши се по основу позива који овлашћеним предлагачима упућује председник Народне скупштине, најкасније три месеца пре истека мандата члана односно заменика члана Комисије, односно у року од 15 дана од дана престанка мандата или разрешења члана односно заменика члана Комисије, у смислу члана 22е став 2. тач. 2) - 8) и став 4. овог закона. Позив се објављује на веб-презентацији Народне супштине.

Предлози кандидата за чланове и заменике чланова Комисије подносе се одбору Народне скупштине надлежном за државну управу (у даљем тексту: надлежни одбор) у року од 15 дана од дана од дана објављивања позива на веб-презентацији Народне скупштине.

Предлог кандидата садржи:

1) име и презиме кандидата;

2) датум и место рођења кандидата;

3) адресу становања, број телефона и адресу за пријем електронске поште кандидата;

4) податке о образовању кандидата;

5) податке о радном искуству кандидата.

 Уз предлог кандидата доставља се:

 1) писана сагласност кандидата да прихвата кандидатуру за члана и заменика члана Комисије, која садржи његово име, презиме и јединствени матични број грађана и изјаву да не постоје сметње за избор у Комисију из члана 22б став 3. овог закона;

 2) исправа о очитаној личној карти са микроконтролером (чипом), односно фотокопија личне карте без микроконтролера кандидата;

 3) доказ о стеченом високом образовању;

 4) доказ о радном искуству у струци.

 Удружења грађана уз предлог кандидата достављају и доказ о испуњености услова из члана 22б став 2. овог закона.

Надлежни Одбор, у року од седам дана од дана истека рока за предлагање чланова и заменика чланова Комисије, разматра поднете предлоге кандидата и испитује да ли су предлоге поднели овлашћени предлагачи и да ли кандидати за чланове и заменике чланова Комисије испуњавају услове за избор у Комисију.

 Предлог који није поднет од овлашћеног предлагача у смислу чл. 22б и 22г овог закона надлежни Одбор неће разматрати, о чему писаним путем обавештава подносиоца тог предлога.

 Ако нека посланичка група која је овлашћени предлагач не достави предлог кандидата за члана и заменика члана Комисије, надлежни Одбор ће се писаним путем обратити следећој посланичкој групи којој би према величини припало право предлагања лица у Комисију, захтевом да та посланичка група достави предлог кандидата за члана и заменика члана Комисије у року од седам дана од дана пријема захтева.

Ако надлежни Одбор утврди да неки од предложених кандидата за члана, односно заменика члана Комисије не испуњава услове за чланство у Комисији, упутиће захтев овлашћеном предлагачу који је предложио тог кандидата да поднесе нови предлог кандидата у року од седам дана од дана пријема захтева.

Надлежни Одбор утврђује Предлог листе од девет кандидата за чланове и девет кандидата за заменике чланова Комисије (у даљем тексту: Предлог листе кандидата), коју подноси Народној скупштини на разматрање и усвајање.

**Именовање чланова и заменика чланова Комисије**

Члан 22ђ

Председник Народне скупштине је дужан да Предлог листе кандидата уврсти у предлог дневног реда прве наредне седнице Народне скупштине, тако да се поступак именовања спроведе у роковима утврђним овим законом.

Уколико Народна скупштина није у редовном заседању, Влада Републике Србије поднеће захтев да се Народна скупштина састане у ванредно заседање и у захтеву за одржавање седнице одредити дневни ред у који ће обавезно уврстити разматрање Предлога листе кандидата из члана 22д став 10. овог закона.

О Предлогу листе кандидата Народна скупштина одлучује у целини, јавним гласањем, већином гласова свих народних посланика.

Ако Предлог листе кандидата не добије потребну већину гласова, поступак предлагања чланова и заменика чланова Комисије се понавља у року од 15 дана од дана завршетка седнице Народне скупштине на којој се гласало о Предлогу листе кандидата.

**Трајање и престанак мандата**

Члан 22е

Члан и заменик члана Комисије именују се на период од пет годинa и могу бити именовани највише два пута.

Члану и заменику члана Комисије мандат престаје по сили закона, а Народна скупштина по службеној дужности утврђује престанак његовог мандата:

1) због истека периода на који је биран;

2) у случају смрти;

3) ако изгуби изборно право;

4) ако је правноснажном судском одлуком осуђен на безусловну казну затвора у трајању од најмање 6 месеци;

5) aко изгуби радну способност;

6) ако поднесе оставку;

7) ако током трајања мандата члан или заменик члана буде изабран за народног посланика или буде запослен, изабран, именован или постављен у министарству надлежном за послове управе или министарству надлежном за унутрашње послове;

8) у другим случајевима предвиђеним законом.

Члан, односно заменик члана Комисије оставку подноси у писаном облику председнику Народне скупштине, а потпис подносиоца мора бити оверен у складу са законом којим се уређује оверавање потписа.

Народна скупштина разрешава дужности члана, односно заменика члана Комисије:

1) ако се накнадно утврди да не испуњава услове за чланство у Комисији прописане овим законом;

2) ако без оправданог разлога пропусти или одбије да обавља дужност члана, односно заменика члана у периоду од најмање месец дана непрекидно или у периоду од 12 месеци у коме најмање шест месеци не обавља своју дужност.

**Попуњавање упражњеног места члана и заменика члана Комисије**

Члан 22ж

Председник Народне скупштине покреће поступак за именовање новог члана, односно  заменика члана Комисије најкасније три месеца пре истека мандата члана, односно заменика члана Комисије, односно у року од 15 дана од дана утврђивања престанка мандата по сили закона, односно разрешења дужности члана, односно заменика члана Комисије, у смислу члана 22е став 2. тач. 2) - 8) и став 4. овог закона.

Новог члана, односно заменика члана Комисије предлаже исти овлашћени предлагач који је предложио члана, односно заменика члана Комисије коме је мандат престао.

Када престане мандат члана односно заменика члана Комисије именованог на предлог посланичке групе која је гласала за избор Владе, право да предложи новог члана уместо члана чији је мандат престао припада посланичкој групи која, у тренутку предлагања, заузима исти редослед по бројности међу посланичким групама које су гласале за избор Владе, као и посланичка група која је предложила члана чији је мандат престао.

Када престане мандат члана Комисије односно заменика члана именованог на предлог опозиционе посланичке групе, право да предложи новог члана уместо члана чији је мандат престао припада посланичкој групи која, у тренутку предлагања, заузима исти редослед по бројности међу опозиционим посланичким групама, као и посланичка група која је предложила члана чији је мандат престао.

Ако у тренутку предлагања у Народној скупштини није образован довољан број посланичких група да би се обезбедио редослед из ст. 3. и 4. овог члана, право предлагања припада највећој посланичкој групи из те категорије овлашћених предлагача (посланичких група које су гласале за избор Владе, односно опозиционих посланичких група).

Ако применом одредаба ст. 3 - 5. овог члана право предлагања добије посланичка група која је већ предложила више чланова односно заменика чланова Комисије у односу на друге посланичке групе из исте категорије овлашћених предлагача (посланичке групе које су гласале за избор Владе, односно опозиционе посланичке групе), приликом наредног попуњавања упражњеног места право предлагања припада посланичкој групи која је овлашћени предлагач у смислу овог закона, а која није предложила ниједног од чланова, односно заменика члана Комисије чији је мандат и даље у току, ако таква посланичка група постоји приликом предлагања.

Када престане мандат члана односно заменика члана Комисије именованог на предлог удружења грађана, право предлагања припада удружењима која су овлашћени предлагачи у смислу члана 22б став 2. овог закона и која предлог кандидата за новог члана односно заменика члана подносе заједничким договором.

Народна скупштина именује новог члана, односно заменика члана Комисије у року од 45 дана од дана утврђивања престанка мандата, односно од дана разрешења дужности члана, односно заменика члана Комисије.

 На поступак избора новог члана, односно заменика члана Комисије сходно се примењују одредбе чл. 22г, 22д и 22ђ овог закона.

**Распуштање Комисије**

Члан 22з

Председник Народне скупштине распушта Комисију ако Комисија:

1) не усвоји Пословник о раду, Методологију ревизије или План рада у року од 30 дана од дана истека рока утврђеног овим законом за њихово усвајање;

2) не објави извештај о ревизији у року од 30 дана од дана истека рока за објављивање извештаја;

3) не спроведе активност утврђену Планом рада комисије у року од 60 дана од истека последњег дана који је Планом рада био предвиђен за спровођење те активности.

Одлуку о распуштању Комисије, председник Народне скупштине доноси наредног дана од дана наступања случаја из става 1. овог члана.

Истовремено са распуштањем Комисије, председник Народне скупштине овлашћеним предлагачима упућује и на веб-презентацији Народне скупштине објављује позив да у року од седам дана од дана објављивања позива на веб-страници Народне скупштине доставе надлежном одбору предлоге кандидата за члана односно заменика члана Комисије.

У случају из става 1. овог члана, поступак именовања нових чланова Комисије спроводи се у складу са одредбама овог закона.

На поступак избора новог члана, односно заменика члана Комисије сходно се примењују одредбе чл. 22г, 22д и 22ђ овог закона и исти се мора окончати у року од 45 дана од дана распуштања Комисије.

**Прва седница Комисије. Председник Комисије**

Члан 22и

Прву седницу Комисије сазива председник Народне скупштине .

Комисија на првој седници:

- бира председника Комисије из реда чланова Комисије који су изабрани на предлог удружења грађана;

- доноси Пословник о раду којим ближе уређује организацију и начин свог рада;

- доноси План рада Комисије.

За председника Комисије изабран је члан за кога је гласала већина од укупног броја чланова Комисије, од којих најмање два члана Комисије изабрана на предлог удружења грађана.

Председник Комисије бира се на период од шест месеци.

Изузетно, до подношења првог извештаја Народној скупштини о ревизији, верификацији и контроли тачности и ажурирања бирачког списка, председник Комисије бира се на период од три месеца.

Први председник Комисије бира се из реда чланова изабраних на предлог удружења грађана.

Председавање Комисијом врши се наизменично, тако да за председника не може бити изабран члан именован на предлог исте групације предлагача пре него што протекну периоди председавања чланова именованих на предлог осталих групација предлагача.

Одмах након избора, председник Комисије именује заменика председника Комисије из реда чланова Комисије.

Председник Комисије сазива седнице Комисије, председава седницама и стара се о примени Пословника о раду, о реду на седницама, као и о спровођењу Плана рада Комисије и потписује акте Комисије. У случају његове одсутности или спречености, наведене послове обавља заменик председника Комисије.

**Делокруг рада Комисије**

Члан 22ј

Комисија је овлашћена да обавља следеће послове:

1. анализира податке из бирачког списка;
2. анализира правну ваљаност решења на основу којих се врше промене у бирачком списку;
3. анализира односно прати статистичке параметре кретања бирачког списка;
4. анализира процес ажурирања и ауторизације над променама у бирачком списку;
5. анализира податке о спроведеним инспекцијским надзорима и предложеним односно наложеним мерама у поступку инспекцијског надзора над применом прописа којим се уређује јединствени бирачки списак;
6. анализира податке министарства надлежног за унутрашње послове о пребивалишту и боравишту грађана, правном основу по којем је пријављено односно одјављено пребивалиште и усклађености ових података са подацима у бирачком списку;
7. анализира поступања службеника министарства надлежног за унутрашње послове задужених за послове са грађанима (одобравање пребивалишта и боравишта грађана);
8. анализира податке министарства надлежног за послове управе из Регистра матичних књига, који су од значаја за вођење бирачког списка и промене у бирачком списку;
9. иницира, координира и надзире теренску контролу бирача на основу анализа бирачког списка у сарадњи са министарством надлежним за унутрашње послове и министарством надлежним за послове управе;
10. налаже отклањање утврђених неправилности у бирачком списку;
11. подноси захтеве за покретање поступака за утврђивање одговорности ако у поступку утврђивања чињеница о управљању и тачности бирачког списка нађе да постоје основи сумње да је дошло до кршења закона тако што повреду закона пријављује надлежним органима;
12. прибавља податке надлежних органа о статистичким кретањима у бирачком списку, пребивалишту, боравишту, пасивизацији и другим релевантним подацима у вези са бирачким списком;
13. израђује и објављује годишње и периодичне извештаје о раду у складу са овим законом;
14. израђује и објављује годишње и периодичне извештаје о ревизији, верификацији и контроли тачности и ажурирања бирачког списка;
15. спроводи кампању за едукацију бирача о ажурирању бирачког списка у сарадњи са јавним медијским сервисима, министарством надлежним за послове управе и Републичком изборном комисијом;
16. спроводи едукацију лица овлашћених за вођење делова јединственог бирачког списка у јединицима локалне самоуправе, у сарадњи са министарством надлежним за послове управе и Републичком изборном комисијом;
17. иницира сарадњу релевантних институција ради ефикасног спровођења мера за унапређење интегритета бирачког списка;
18. анализира информациону безбедност софтвера бирачког списка;
19. иницира доношење или измене прописа и даје мишљење о нацртима закона и других прописа који уређују питања из делокруга Комисије;
20. анализира и пореди евиденције грађана (матичне књиге и други регистри) које су од значаја за вођење бирачког списка;
21. анализира поступак запошљавања или ангажовања службеника који воде бирачки списак;
22. анализира поступања и овлашћења службеника који воде бирачки списак, као и обуке који они пролазе;
23. анализира опрему (софтвер и хардвер) и безбедност опреме коју службеници користе у вођењу евиденција грађана (матичне књиге и други регистри) које су од значаја за вођење бирачког списка;
24. анализира безбедност база података (просторије, сервери) евиденција грађана (матичне књиге и други регистри) које су од значаја за вођење бирачког списка;
25. анализира законска и подзаконска акта која уређују начин вођења евиденција грађана (матичне књиге и други регистри) које су од значаја за вођење бирачког списка;
26. анализира податке републичког органа надлежног за послове статистике и других органа који су задужени за послове статистике и пореди их с подацима из евиденција грађана (матичне књиге и други регистри), као и с подацима из бирачког списка;
27. спроводи друге анализе неопходне да би се утврдио степен интегритета поступка ажурирања бирачког списка;
28. доноси Пословник о раду и План рада Комисије;
29. подноси захтев за покретање прекршајног поступка против одговорног лица у органу јавне власти које не поступи у складу са њеним налозима.

Комисија је овлашћења да послове утврђене ставом 1. овог члана врши и ради ревизије, верификације, контроле тачности и ажурирања посебног бирачког списка националне мањине.“

Послове из става 2. овог члана који се односе на ревизију, верификацију, контролу тачности и ажурирања посебног бирачког списка, Комисија може вршити самостално или на образложен предлог националног савета националне мањине.

Комисија, у вршењу послова из свог делокруга доноси одлуке, издаје налоге, даје мишљења и сачињава извештаје.

Ради обављања послова из става 1. овог члана, органи државне управе (министарства) и посебне организације, као и органи територијалне аутономије и локалне самоуправе дужни су да члановима, односно заменицима чланова Комисије доставе информације и омогуће увид у евиденције којима располажу, а које су од значаја за вођење бирачког списка и промене у бирачком списку.

Комисија може издати налог за достављање информација односно омогућавање приступа евиденцијама из става 3. овог члана. Налог може садржати више допуна у погледу врсте и садржине тражених исправа.

Орган односно организација којој је налог издат дужан је да поступи по налогу у року од осам дана од дана достављања.

Комисија доноси акт којим, у складу са овим законом, ближе уређује начин вршења ревизије, верификације и контроле тачности и ажурирања бирачког списка (у даљем тексту: Методологија ревизије).

Aкт из става 6. овог члана Комисија доноси у року од 60 дана од дана образовања Комисије.

**Одлучивање**

Члан 22к

Комисија одлучује на седницама.

Комисија доноси одлуку двотрећинском већином гласова свих чланова Комисије, и ако је за њу гласало најмање два члана Комисије изабрана на предлог три највеће посланичке групе које су гласале за избор Владе, најмање два члана Комисије изабрана на предлог три највеће опозиционе посланичке групе, и најмање два члана изабрана на предлог удружења грађана, осим ако је овим законом другачије прописано.

Заменик члана Комисије замењује члана Комисије у случају његовог одсуства или престанка дужности члана Комисије, до избора новог члана Комисије.

Заменик члана Комисије има право гласа у одсуству члана Комисије кога замењује.

Заменик члана Комисије има иста права и дужности као и члан кога замењује.

**Учесници у раду Комисије без права одлучивања**

Члан 22л

 У раду Комисије, без права одлучивања, учествују:

* три представника министарства надлежног за послове управе;
* један представник министарства надлежног за унутрашње послове;
* један представник Повереника за информације од јавног значаја и заштиту података о личности.

Органи из става 1. овог члана дужни су да одреде своје представнике, у року од 15 дана од дана пријема писаног захтева Комисије.

Седнице Комисије се одржавају и без присуства представника органа из става 1. овог члана.

 У раду Комисије, без права одлучивања, по позиву Комисије, могу учествовати и:

- представници међународних организација и стручњаци са знањем из области рада Комисије;

- државни службеници у органима државне управе и службеници у органима аутономних покрајина, односно органима јединица локалне самоуправе, са знањем из области рада Комисије, које одреди руководилац органа у којима су ова лица запослена.

 Позвана лица из става 3. овог члана дужна су да Комисији учине доступним све информације неопходне за остваривање циљева и задатака Комисије прописаних овим законом.

**Посматрачи рада Комисије**

Члан 22љ

Рад на седници Комисије могу посматрати представници других удружења грађана и међународних организација који остварују циљеве из области рада Комисије (у даљем тексту: посматрачи рада Комисије), без права учешћа.

Посматрачи рада Комисије, заинтересовани за посматрање рада на седници Комисије, благовремено подносе пријаве Комисији, са именима својих представника.

Комисија испитује испуњеност услова из пријава и доноси одлуку о усвајању пријава за посматрање.

Представници посматрача рада Комисије имају право да присуствују свим седницама Комисије, осим када је искључена јавност.

Председник Комисије је дужан да о одржавању седнице Комисије благовремено обавести заинтересоване посматраче рада Комисије.

Комисија је дужна да представнику посматрача рада Комисије и преводиоцу у његовој пратњи омогући несметано посматрање рада Комисије.

Представник посматрача и преводилац у његовој пратњи дужни су да службене легитимације носе на видном месту.

**Извештаји Комисије**

Члан 22м

Комисија подноси Народној скупштини редовни годишњи извештај о свом раду , до краја фебруара текуће године за претходну годину.

Извештај из става 1. овог члана Комисија објављује на својој веб-презентацији, о чему обавештава средства јавног информисања.

Извештај из става 1. овог члана обавезно садржи годишњи извештај о ревизији, верификацији и контроли тачности и ажурирања бирачког списка (у даљем тексту: Извештај о ревизији).

Извештај о ревизији садржи препоруке надлежним органима и организацијама са мерама за унапређење тачности и ажурирања бирачког списка.

Органи и организације на које се односе препоруке из Извештаја о ревизији дужни су да по препорукама поступе и да о томе поднесу извештај Комисији у року од 120 дана од дана пријема Извештаја о ревизији.

У року од 30 дана од дана истека рока за подношење извештаја из става 5. овог члана, Комисија разматра примену препорука на седници на којој је дужан је да присуствује представник надлежног органа односно организације на коју се препоруке односе. Комисија извештај о разматрању препорука подноси Народној скупштини.

Уколико приликом разматрања извештаја о примени препорука утврди да орган или организација није поступила по препорукама из става 4. овог члана, Комисија закључком налаже органу или организацији да поступи по препорукама и о томе у року од 30 дана од дана достављања закључка поднесе извештај Комисији.

Комисија разматра поступање по закључку из става 7. овог члана у року од 15 дана од дана достављања извештаја из става 6. овог члана и о томе подноси извештај Народној скупштини.

Током обављања ревизије, Комисија може да донесе периодичне извештаје са препорукама надлежним органима и организацијама са мерама за унапређење тачности и ажурирања бирачког списка (у даљем тексту: Периодични извештај) који објављује на својој веб-презентацији.

Орган односно организација на коју се односе препоруке из Периодичног извештаја дужна је да по препорукама поступи и да о томе поднесе извештај Комисији у року од 120 дана од дана пријема Периодичног извештаја.

Периодични извештај је саставни део Извештаја о ревизији.

**Праћење примене препорука**

Члан 22н

Комисија прати примену препорука из члана 22м и разматра извештаје о поступању по препорукама које јој подносе надлежни органи и организације.

У року од 30 дана од дана истека рока за подношење извештаја из члана 22м став 5. овог закона, Комисија разматра примену препорука и о томе подноси извештај Народној скупштини.

Седници Комисије на којој се разматра поступање по препорукама дужан је да присуствује представник надлежног органа односно организације на коју се препоруке односе.

Уколико приликом разматрања извештаја о примени препорука утврди да орган или организација није поступила по препорукама из става члана 22м став 4. овог закона, Комисија закључком налаже органу или организацији да поступи по препорукама и о томе у року од 30 дана од дана достављања закључка поднесе извештај Комисији.

Комисија разматра поступање по закључку из ставаовог члана у року од 15 дана од дана достављања извештаја из става 4. овог члана и о томе подноси извештај Народној скупштини.

**Јавност рада Комисије**

Члан 22њ

Рад Комисије је јаван.

Јавност рада Комисије се обезбеђује објављивањем, без одлагања, на веб-презентацији Комисије: сазива седница Комисије, годишњих и периодичних извештаја о раду, одлука Комисије, годишњих и периодичних извештаја о ревизији, верификацији и контроли тачности и ажурирања бирачког списка, Пословника о раду, Методологије ревизије, Плана рада Комисије, записника са седница Комисије и других информација из делокруга рада Комисије од значаја за јавност.

Комисија издаје саопштења за јавност о свом раду и активностима најмање једном месечно, путем веб-презентације Комисије.

Веб-презентација Комисије успоставља се у року од 30 од дана ступања на снагу овог закона.

Грађани могу путем веб-презентације Комисије да достављају обавештења о могућим неправилностима у вези са радом органа надлежних за вођење и ажурирање јединственог бирачког списка.

Изузетно, Комисија, на предлог члана Комисије, може одлучити да искључи јавност из законом предвиђених разлога.

**Услови за рад Комисије**

Члан 22о

 Услове за рад Комисије обезбеђује Народнa скупштинa.

 Средства за рад Комисије обезбеђују се у буџету Републике Србије.

 Чланови и заменици чланова Комисије имају право на месечну накнаду за рад у Комисији у висини једне и по просечне зараде без пореза и доприноса исплаћене у Републици Србији према последњем објављеном податку републичког органа надлежног за послове статистике.

 Чланови Комисије остварују право на накнаду трошкова који настају у вези с њиховим радом у Комисији, сходно Уредби о накнади трошкова и отпремнини државних службеника и намештеника, а у складу са Уредбом о накнадама и другим примањима изабраних и постављених лица у државним органима.

Административне и техничке послове за потребе рада Комисије обављају запослени у Служби Народне скупштине, које одреди генерални секретар Народне скупштине.

Комисија има секретара и заменика секретара, које именује генерални секретар Народне скупштине из реда запослених у Служби Народне скупштини.

За секретара, односно заменика секретара Комисије може бити именовано само оно лице које има високо образовање у области правних наука.

**Члан 4.**

У члану 25. после става 1. додају се ст. 2-5. који гласе:

“Новчаном казном од од 100.000 до 2.000.000 динара казниће се за прекршај орган или правно лице које користи податке о личности у бирачком списку супротно члану 14б овог закона или повреди обавезе предвиђене изјавом о поверљивости.

За прекршај из става 2. овог члана казниће се и одговорно лице у органу или правном лицу новчаном казном од 20.000 до 150.000 динара.

Физичко лице које неовлашћено приступи подацима о личности у бирачком списку, користи или открије податке о личности у бирачком списку, казниће се новчаном казном од 50.000 до 500.000 динара.

Новчаном казном од 20.000 до 150.000 динара казниће се за прекршај одговорно лице у органу односно организацији ако:

1) орган односно организација којој је био достављен налог за достављање информација и омогућавање увида у евиденције, у прописаном року не поступи у свему у складу са налогом Комисије, односно не достави нити омогући увид у евиденције којима располаже, а које су од значаја за вођење бирачког списка и промене у бирачком списку (члан 22ј став 5.).

2) орган односно организација на које се односе препоруке из извештаја Комисије не поднесе Комисији извештај о поступању по препорукама у року од 120 дана од дана пријема извештаја из члана 22м и прелазних одредаба овог закона;

3) орган односно организација не поступи по препорукама Комисије у року од 30 дана од дана достављања закључка из члана 22н став 4. овог закона.”

**Прелазне одредбе**

Члан 5.

Наредног дана од дана ступања на снагу овог закона председник Народне скупштине упућује позив овлашћеним предлагачима да надлежном одбору у року од 15 дана доставе предлоге кандидата за члана, односно заменика члана за образовање Комисије.

Одбор је дужан да одржи седницу на којој ће утврдити Предлог листе кандидата из члана 22г став 4. овог закона, који подноси Народној скупштини на разматрање и усвајање, у року од 15 дана од истека рока из става 1. овог члана.

Народна скупштина образује Комисију избором свих девет чланова и заменика чланова Комисије, у року од 30 дана од дана подношења Предлога листе кандидата из става 2. овог члана.

Комисија ће најкасније у року од годину дана од дана образовања поднети Народној скупштини извештај о ревизији, верификацији и контроли тачности и ажурирања бирачког списка који садржи препоруке надлежним органима и организацијама са мерама за унапређење тачности и ажурирања бирачког списка.

На извештавање Комисије о поступању надлежних органа и организација по препорукама из става 4. овог члана и праћење примена тих препорука сходно се примењују одредбе члана 22м и 22н овог закона.

Комисија доноси Пословник о раду и План рада Комисије у року од 30 дана од дана образовања Комисије.

**Завршна одредба**

Члан 6.

 Овај закон ступа на снагу осмог дана од дана објављивања у „Службеном гласнику Републике Србије“.

**О Б Р А З Л О Ж Е Њ Е**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о јединственом бирачком списку садржан је у члану 52. а у вези са чланом 97. Устава Републике Србије, којима се регулише изборно право и надлежност Републике Србије да уређује и обезбеђује остваривање и заштиту слобода и права грађана, уставности и законитости, као и организацију, надлежност и рад републичких органа и друге односе од интереса за Републику Србију, у складу са Уставом.

1. **РАЗЛОЗИ ЗА ДОНОШЕЊЕ ЗАКОНА**

Током спровођења изборних процеса одржаних 17. децембра 2023. године и 02. јуна 2024. године утврђене су бројне неправилности од стране међународне посматрачке мисије Канцеларије за демократске институтције и људска права (ОДИХР), као и домаћих посматрача, што је документовано и извештајима наведених организација. У наведеним извештајима, поред осталих неправилности, истиче се и недостатак поверења у Јединствени бирачки списак (ЈБС), као и захтеви да се изврши његова инклузивна и смислена ревизија. Локални избори у Зајечару 2025. године јасно су потврдили ове наводе као и забринутости у вези са поверењем у ЈБС, јер су провером узорка локалног бирачког списка у Зајечару откривене бројне и озбиљне грешке, уз изостанак одговарајуће институционалне реакције.

Решење које се предлаже овим изменама и допунама Закона има за циљ да успостави чврсте основе за обнову поверења јавности у ЈБС кроз процес који је инклузиван, транспарентан и вођен од стране стручњака. Конкретно се односи на ОДИХР препоруку број: 4/2023: Да би се одговорило на забринутости у вези са тачношћу извода из бирачког списка и повећало поверење јавности, требало би преиспитати релевантне законе, прописе и праксе како би се омогућио увид у податке из бирачког списка и олакшало спровођење значајне ревизије ЈБС уз учешће релевантних заинтересованих страна, укључујући политичке странке и организације цивилног друштва, а у складу са стандардима заштите података.

Предлог овог закона је резултат широког консултативног процеса у којем су сви формални и неформални политички и друштвени актери били позвани да дају своје коментаре и доприносе, од којих је велики број уважен и интегрисан. Поред тога, пажљиво су анализирани сви коментари и препоруке које је ОДИХР упутио на нацрте предлога владајуће већине у периоду од јануара до септембра 2025. године, те су одредбе овог предлога Закона усклађене како са тим конкретним препорукама, тако и са њиховим ширим духом.

Измене се односе и на посебне бирачке спискове националних мањина. У складу са Законом о националним саветима националних мањина (члан 48. став 6.) прописује се да министарство надлежно за људска и мањинска права (које води посебан бирачки списак националне мањине) преузима податке из јединственог бирачког списка који су потребни за ажурирање и вршење промена по службеној дужности у посебном бирачком списку. Ова одредба Закона о националним саветима националниих мањина даје могућност да се делокруг послова Комисије за контролу ревизију, верификацију и контролу тачности и ажурирања бирачког списка прошири и на посебан бирачки списак. Стање у посебном бирачком списку националне мањине је идентично или слично стању у јединственом бирачком списку и потребно је и у њему извршити ревизију.

1. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1**. Предлога Закона додаје се нови члан 2а у важећем Закону којим се оснива Комисија за ревизију, верификацију и контролу тачности и ажурирања бирачког списка. Циљ оснивања ове Комисије је враћање поверења грађана у тачност бирачког списка.

**Чланом 2.** Предлога Закона додају се нови чланови 14а и 14б у важећем Закону којим се регулише излагање бирачког списка на увид грађанима, као и заштита података о личности.

**Чланом 3.** Предлога Закона, после главе V, додаје се нова глава Vа и чланови 22а до 22о у важећем Закону којима се регулишу: положај Комисије, састав Комисије, услови за избор у чланство Комисије, овлашћени предлагачи чланова и заменика чланова Комисије, поступак предлагања чланова и заменика чланова Комисије, именовање чланова и заменика чланова Комисије, трајање и престанак мандата, попуњавање упражњеног места члана и заменика члана Комисије, распуштање Комисије, прва седница Комисије и председник Комисије, делокруг рада Комисије, одлучивање Комисије, учесници у раду Комисије без права одлучивања, присуствовање посматрача седницама Комисије, извештаји Комисије, праћење примена препорука, јавност рада Комисије, услови за рад Комисије.

**Чланом 4.** Предлога Закона допуњује се члан 25. важећег Закона тако што се након става 1. додају ставови 2. до 5. којима се одређују новчане казне за прекршаје које учине правна и физичка лица, а у вези са овим законом.

**Чланом 5.** Предлога Закона наведене су прелазне одредбе којима се регулишу рокови за: упућивање позива овлашћеним предлагачима за избор чланова и заменика чланова прве Комисије, доставу предлога кандидата за члана односно заменика члана Комисије, утврђивање предлога листе кандидата за образовање прве Комисије, за прво подношење извештаја о ревизији, верификацији, контроли тачности и ажурирања ЈБС Народној скупштини, и доношење аката неопходних за рад Комисије.

**Чланом 6.** Предлога Закона прописан је рок за ступање на снагу закона.

1. **ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог Закона потребно је обезбедити додатна средства у Буџету Републике Србије, како би се осигурала независност и непристрасност чланова и заменика чланова Комисије, а у складу са препоруком ОДИХР.

1. **АНАЛИЗА ЕФЕКАТА ПРОПИСА**

**1.** **Заштита података о личности**

Предлогом Закона је предвиђено да се подаци из бирачког списка обрађују искључиво у сврху остваривања бирачког права, у складу са овим законом и законом којим је уређена заштита података о личности. Такође, предвиђена је забрана злоупотребе података о личности, а предвиђена је и примена правнога стандарда према коме су сва лица која имају приступ подацима дужна да са њима поступају са дужном пажњом.

**2. Састав и сталност Комисије**

Предлогом Закона предвиђа се деветочлана Комисија – три члана које предлаже владајућа већина, три опозициони посланици и три организације цивилног друштва. Овакав састав обезбеђује видљиву равнотежу која подстиче поверење, а што директно одражава јасан став ОДИХР-а који инсисира на инклузивносте, равнотежи и учешћу политичких актера и цивилног друштва у ревизији. Равноправно представљање од почетка спречава унапред уграђену доминацију и смањује перцепцију политичке контроле над процесом, који би морао бити стручни, што заузврат повећава ниво прихватања налаза Комисије од стране јавности.

Међугрупно одлучивање по принципу „двоструког кључа“ иако можда изгледа захтевно, у пракси је оствариво, и од суштинске вредности за цео процес. Правило да је за одлуку потребно најмање шест гласова, укључујући најмање по два из сваке групе, уводи инклузивност у праксу у самом тренутку одлучивања. Тиме се обезбеђује широка (готово консензуална) сагласност, без могућности да било која група одлучује самостално, а истовремено се смањује ризик од „про-форма подршке“, јер се захтева по два сагласна гласа из сваке групације.

Будући да су чланови именовани као стручњаци, паритет им омогућава да „пусте рад да говори сам за себе“. Неопходна већина од по два члана унутар сваке од група пружају члановима простор да покажу непристрасност, уз очувану могућност издвојених мишљења где је то оправдано – јачајући тако транспарентност без блокирања процеса одлучивања.

ОДИХР од 2012. године препоручује унапређење тачности и транспарентности бирачког списка, а од 2022. и спровођење свеобухватне, независне ревизије ЈБС, све у циљу изградње поверења јавности. Паритетни модел преводи ове принципе у конкретно институционално решење: процес вођен од стране стручњака, заједнички у власништву власти, опозиције и цивилног друштва, и усмерен на поверење као главни исход.

Правило „6 од 9“, уз услов „по два из сваке групе“, довољно је строго да обезбеди међу-групни консензус, а уједно практичније од супер-већина које могу довести до застоја. Поред тога, предлог задржава парламентарни надзор и крајњу контролу парламентарне већине кроз прецизно дефинисану могућност распуштања Комисије у случају да њен рад буде очигледно блокиран – чиме се одражава демократска одговорност, уз очување оперативне независности и, на крају, постављање темеља за поверење јавности у процес.

Такође, предлог Закона предвиђа да Комисија буде стално тело, а у складу са ОДИХР препоруком.

**3. Својство службеног лица**

Предлогом Закона предвиђа се да чланови и заменици чланова Комисије имају својство службеног лица у вршењу послова из делокруга рада Комисије.

На тај начин, чланови и заменици чланова добијају правну заштиту (због постојања кривичног дела Напад на службено лице), а истовремено је увећана њихова дужност законитог и савесног поступања.

**4. Стандард поседовања интегритета, стручности и вештина**

Предлогом Закона, прописује се да се за члана односно заменика члана Комисије бира лице које има одговарајући професионални интегритет, стручности и вештине, а имаћи у виду и предлог да чланови и заменици чланова имају својство службеног лица.

**5. Овлашћења Комисије**

Педлогом Закона је предвиђено да Комисија врши анализе, иницира покретање поступака, издаје налоге, даје мишљења, израђује и објављује извештаје, спроводи едукацију лица овлашћених за вођење делова ЈБС, доноси акта релевантна за свој рад, подноси захтев за покретање прекршајног поступка и доноси друге одуке из делокруга свог рада, а све у циљу контроле тачности и ажурирања ЈБС.

**6. Извештаји и препоруке Комисије и праћење њихове примене**

Предлогом Закона предвиђа се да Комисија доноси редовни годишњи извештај о свом раду, Извештај о ревизији (као саставни део редовног годишњег извештаја), а може да донесе и периодичне извештаје са препорукама надлежним органима и организацијама. Овим се обезбеђује да Комисија редовно, ефикасно и транспарентно извештава о свим аспектима свог рада, док се увођењем периодичних извештаја омогућава правовремено реаговање и повећава делотворност Комисије.

Предвиђено је да Комисија даје препоруке са мерама за унапређење стања бирачког списка надлежним органима и организацијама, као и да Комисија прати спровођење тих препорука. Како би се обезбедило поступање органа и организација у складу са препорукама Комисије, у казненим одредбама се уводи прекршајна одговорност за одговорна лица која не обезбеде поступање у складу препорукама.

**7. Јавност рада Комисије**

Предлогом Закона предвиђено је да Комисија има своју веб-презентацију, да је у обавези да објављује редовне и периодичне извештаје и да најмање једном месечно даје саопштења за јавност. Додатно је предвиђено да ће путем сајта Комисије грађани моћи да обавештавају Комисију о евентуалним неправилностима у вези са бирачким списком. Овим одредбама омогућава се увид јавности у рад Комисије, а тиме и могућност враћања поверења грађана у ЈБС.

1. **РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Закон је потребно донети по хитном поступку како би се превазишла тешка друштвена и политичка криза у којој се налазе грађани Србије.

1. **ПРЕГЛЕД ОДРЕДАБА ВАЖЕЋЕГ ПРОПИСА КОЈЕ СЕ МЕЊАЈУ**

„Орган надлежан за ревизију, верификацију и контролу тачности и ажурирања бирачког списка

*Органи надлежни за вођење и ажурирање бирачког списка*

Члан 2.

Бирачки списак води министарство надлежно за послове управе.

Вођење бирачког списка од стране министарства надлежног за послове управе обухвата: анализирање података из бирачког списка и предузимање мера ради обезбеђења њихове међусобне усклађености и тачности, вршење промена у бирачком списку (упис, брисање, измена, допуна или исправка) након закључења бирачког списка и обављање других послова, у складу са овим законом.

Део бирачког списка за подручје јединице локалне самоуправе ажурира општинска, односно градска управа, као поверен посао.

Ажурирање дела бирачког списка за подручје јединице локалне самоуправе од стране општинске, односно градске управе обухвата вршење промена у бирачком списку (упис, брисање, измена, допуна или исправка) по службеној дужности или на захтев грађана до закључења бирачког списка и друге послове, у складу са овим законом.

ЧЛАН 2А

РЕВИЗИЈУ, ВЕРИФИКАЦИЈУ И КОНТРОЛУ ТАЧНОСТИ И АЖУРИРАЊА БИРАЧКОГ СПИСКА ВРШИ KОМИСИЈА ЗА РЕВИЗИЈУ, ВЕРИФИКАЦИЈУ И КОНТРОЛУ ТАЧНОСТИ И АЖУРИРАЊА БИРАЧКОГ СПИСКА КОЈА СЕ ОСНИВА ОВИМ ЗАКОНОМ А ЧИЈЕ ЧЛАНОВЕ ИМЕНУЈЕ НАРОДНА СКУПШТИНА У СКЛАДУ СА ОВИМ ЗАКОНОМ.“

4. *Излагање делова бирачког списка за подручје јединице локалне самоуправе*

Члан 14.

Дан после расписивања избора, општинска, односно градска управа која ажурира бирачки списак за подручје јединице локалне самоуправе излаже део бирачког списка за подручје јединице локалне самоуправе на увид грађанима и то оглашава преко средстава јавног информисања и, по потреби, на други начин и обавештава грађане да од општинске, односно градске управе могу до закључења бирачког списка захтевати доношење решења на којима се заснивају промене у бирачком списку.

Начин излагања дела бирачког списка који се води за подручје јединице локалне самоуправе ближе уређује министар надлежан за послове управе.

„**ИЗЛАГАЊЕ БИРАЧКОГ СПИСКА ГРАЂАНИМА**

ЧЛАН 14А

У ЦИЉУ ИЗЛАГАЊА БИРАЧКОГ СПИСКА ГРАЂАНИМА, МИНИСТАРСТВО НАДЛЕЖНО ЗА ПОСЛОВЕ УПРАВЕ НА СВОЈОЈ ВЕБ-ПРЕЗЕНТАЦИЈИ, У МАШИНСКИ ЧИТЉИВОМ ОБЛИКУ, ОМОГУЋАВА УВИД У ПОДАТКЕ О БИРАЧИМА (ИМЕ, ИМЕ ЈЕДНОГ РОДИТЕЉА И ПРЕЗИМЕ) РАЗВРСТАНИМ ПО БИРАЧКИМ МЕСТИМА ЗА ПОДРУЧЈЕ ЈЕДИНИЦЕ ЛОКАЛНЕ САМОУПРАВЕ, КАО И УВИД У ПОДАТКЕ О БРОЈУ БИРАЧА ПО ДОМАЋИНСТВУ, ОДНОСНО АДРЕСИ И БРОЈУ СТАНА.

НАКОН ЗАКЉУЧЕЊА БИРАЧКОГ СПИСКА, МИНИСТАРСТВО НАДЛЕЖНО ЗА ПОСЛОВЕ УПРАВЕ, ПОРЕД ПОДАТАКА ИЗ СТАВА 1. ОВОГ ЧЛАНА, НА СВОЈОЈ ВЕБ-ПРЕЗЕНТАЦИЈИ, У МАШИНСКИ ЧИТЉИВОМ ОБЛИКУ, ОМОГУЋАВА И УВИД У ПОДАТАК ДА ЛИ ЋЕ БИРАЧ НА ПРЕДСТОЈЕЋИМ ИЗБОРИМА ГЛАСАТИ ПРЕМА МЕСТУ ПРЕБИВАЛИШТА ИЛИ ПРЕМMА МЕСТУ БОРАВИШТА У ЗЕМЉИ, ОДНОСНО У ИНОСТРАНСТВУ.

ПРИСТУП ПОДАЦИМА ИЗ СТ. 1. И 2. ОВОГ ЧЛАНА ОМОГУЋАВА СЕ ПРЕТХОДНИМ УНОШЕЊЕМ ПОДАТАКА О ЈЕДИНСТВЕНОМ МАТИЧНОМ БРОЈУ ГРАЂАНА И РЕГИСТАРСКОМ БРОЈУ ЛИЧНЕ КАРТЕ, ОДНОСНО БРОЈУ ПАСОША ЗАИНТЕРЕСОВАНОГ ЛИЦА КОЈЕ ПРИСТУПА ПОДАЦИМА НА ВЕБ-ПРЕЗЕНТАЦИЈИ МИНИСТАРСТВА НАДЛЕЖНОГ ЗА ПОСЛОВЕ УПРАВЕ.

ОПШТИНСКА, ОДНОСНО ГРАДСКА УПРАВА ОБЈАВЉУЈЕ СВАКИХ СЕДАМ ДАНА НА СВОЈОЈ ВЕБ-ПРЕЗЕНТАЦИЈИ ПОДАТКЕ О УКУПНОМ БРОЈУ БИРАЧА НА СВОМ ПОДРУЧЈУ, БРОЈУ ПРОМЕНА У ДЕЛУ БИРАЧКОГ СПИСКА ЗА ПОДРУЧЈЕ ТЕ ЈЕДИНИЦЕ ЛОКАЛНЕ САМОУПРАВЕ КОЈИ АЖУРИРА КАО ПОВЕРЕНИ ПОСАО, КАО И ПРАВНИ ОСНОВ ТИХ ПРОМЕНА ЗА ПРЕТХОДНИХ СЕДАМ ДАНА, И ТЕ ПОДАТКЕ ЕЛЕКТРОНСКИМ ПУТЕМ ДОСТАВЉА МИНИСТАРСТВУ НАДЛЕЖНОМ ЗА ПОСЛОВЕ УПРАВЕ БЕЗ ОДЛАГАЊА.

МИНИСТАРСТВО НАДЛЕЖНО ЗА ПОСЛОВЕ УПРАВЕ ПОДАТКЕ ИЗ СТАВА 4. ОВОГ ЧЛАНА РАЗВРСТАНЕ ПО ЈЕДИНИЦАМА ЛОКАЛНИХ САМОУПРАВА ОБЈАВЉУЈЕ НА СВОЈОЈ ВЕБ-ПРЕЗЕНТАЦИЈИ СВАКИХ СЕДАМ ДАНА.

МИНИСТАРСТВО НАДЛЕЖНО ЗА ВОЂЕЊЕ ПОСЕБНОГ БИРАЧКОГ СПИСКА НАЦИОНАЛНЕ МАЊИНЕ ПОД ИСТИМ УСЛОВИМА И НА ИСТИ НАЧИН УТВРЂЕН ОВИМ ЧЛАНОМ, ИЗЛОЖИЋЕ ПОСЕБАН БИРАЧКИ СПИСАК НАЦИОНАЛНЕ МАЊИНЕ ГРАЂАНИМА.

**ЗАШТИТА ПОДАТАКА О ЛИЧНОСТИ**

ЧЛАН 14Б

ПОДАЦИ САДРЖАНИ У БИРАЧКОМ СПИСКУ ОБРАЂУЈУ СЕ ИСКЉУЧИВО У СВРХУ ОСТВАРИВАЊА БИРАЧКОГ ПРАВА, У СКЛАДУ СА ОВИМ ЗАКОНОМ И ЗАКОНОМ КОЈИМ ЈЕ УРЕЂЕНА ЗАШТИТА ПОДАТАКА О ЛИЧНОСТИ.

ПОДАЦИ О ЛИЧНОСТИ У БИРАЧКОМ СПИСКУ НЕ СМЕЈУ СЕ КОРИСТИТИ У СВРХЕ ПОЛИТИЧКОГ ОГЛАШАВАЊА, КОМЕРЦИЈАЛНЕ СВРХЕ НИТИ ЗЛОУПОТРЕБЉАВАТИ НА ДРУГИ НАЧИН.

СВА ЛИЦА КОЈА ПО БИЛО КОМ ОСНОВУ ПРЕДВИЂЕНИМ ОВИМ ЗАКОНОМ ИМАЈУ ПРИСТУП ПОДАЦИМА О ЛИЧНОСТИ У БИРАЧКОМ СПИСКУ ДУЖНА СУ ДА СА ТИМ ПОДАЦИМА ПОСТУПАЈУ СА ДУЖНОМ ПАЖЊОМ, У СКЛАДУ СА ЗАКОНОМ КОЈИМ ЈЕ УРЕЂЕНА ЗАШТИТА ПОДАТАКА О ЛИЧНОСТИ, А ИСКЉУЧИВО У СВРХУ ВРШЕЊА ОВЛАШЋЕЊА КОЈА СУ ИМ ОВИМ ЗАКОНОМ ПОВЕРЕНА.

ЛИЦА ИЗ СТАВА 1. ОВОГ ЧЛАНА ДУЖНА СУ ДА ПРИЛИКОМ ПРИСТУПА ПОДАЦИМА ИЗ БИРАЧКОГ СПИСКА ДАЈУ ПИСАНУ ИЗЈАВУ О ПОВЕРЉИВОСТИ ПОДАТАКА КОЈОМ ПОТВРЂУЈУ ДА СУ УПОЗНАТИ СА ОБАВЕЗОМ ДА ПРИЛИКОМ ПРИСТУПА ПОДАЦИМА ИЗ БИРАЧКОГ СПИСКА МОРАЈУ ПОСТУПАТИ У СКЛАДУ СА ЗАКОНОМ КОЈИМ ЈЕ УРЕЂЕНА ЗАШТИТА ПОДАТАКА О ЛИЧНОСТИ И ИСКЉУЧИВО У СВРХУ ОВЛАШЋЕЊА КОЈА СУ ИМ ОВИМ ЗАКОНОМ ПОВЕРЕНА.

КОМИСИЈА ЗА РЕВИЗИЈУ, ВЕРИФИКАЦИЈУ И КОНТРОЛУ ТАЧНОСТИ И АЖУРИРАЊА БИРАЧКОГ СПИСКА УТВРЂУЈЕ ИЗГЛЕД ОБРАСЦА ИЗЈАВЕ О ПОВЕРЉИВОСТИ ПОДАТАКА.”

V НАДЗОР

Члан 22.

Министарство надлежно за послове управе преко управне инспекције надзире ажурирање бирачког списка и вршење других послова који су према овом закону поверени општинским, односно градским управама.

Министарство надлежно за послове управе при томе има сва општа и посебна овлашћења која према закону којим се уређује државна управа има надзорни орган државне управе кад надзире рад ималаца јавних овлашћења.

„VА КОМИСИЈА ЗА РЕВИЗИЈУ, ВЕРИФИКАЦИЈУ И КОНТРОЛУ ТАЧНОСТИ И АЖУРИРАЊА БИРАЧКОГ СПИСКА

**ПОЛОЖАЈ КОМИСИЈЕ**

ЧЛАН 22А

 KОМИСИЈА ЗА РЕВИЗИЈУ, ВЕРИФИКАЦИЈУ И КОНТРОЛУ ТАЧНОСТИ И АЖУРИРАЊА БИРАЧКОГ СПИСКА (У ДАЉЕМ ТЕКСТУ: КОМИСИЈА) ЈЕ СТАЛНО, НЕЗАВИСНО И САМОСТАЛНО ТЕЛО КОЈЕ ВРШИ ЈАВНА ОВЛАШЋЕЊА У ЦИЉУ: СПРОВОЂЕЊА РЕВИЗИЈЕ И УТВРЂИВАЊА ЧИЊЕНИЧНОГ СТАЊА О УПРАВЉАЊУ, ВОЂЕЊУ И ТАЧНОСТИ БИРАЧКОГ СПИСКА; КОНТРОЛИСАЊА ТАЧНОСТИ И ПОСТУПКА АЖУРИРАЊА БИРАЧКОГ СПИСКА; ДОПРИНОСА ПОВЕЋАЊУ ТРАНСПАРЕНТНОСТИ И ПОВЕРЕЊА ГРАЂАНА У БИРАЧКИ СПИСАК.

КОМИСИЈА ИМА СТАТУС ПРАВНОГ ЛИЦА.

КОМИСИЈА ЗА СВОЈ РАД ОДГОВАРА НАРОДНОЈ СКУПШТИНИ.

**САСТАВ КОМИСИЈЕ**

ЧЛАН 22Б

КОМИСИЈУ ЧИНИ ДЕВЕТ ЧЛАНОВА И ДЕВЕТ ЗАМЕНИКА ЧЛАНОВА КОЈЕ ИМЕНУЈЕ НАРОДНА СКУПШТИНА, НА ПРЕДЛОГ ОВЛАШЋЕНИХ ПРЕДЛАГАЧА

ШЕСТ ЧЛАНОВА КОМИСИЈЕ И ЊИХОВИ ЗАМЕНИЦИ ИМЕНУЈУ СЕ НА ПРЕДЛОГ ПОСЛАНИЧКИХ ГРУПА У НАРОДНОЈ СКУПШТИНИ, ДОК СЕ ТРИ ЧЛАНА КОМИСИЈЕ И ЊИХОВИ ЗАМЕНИЦИ ИМЕНУЈУ НА ПРЕДЛОГ УДРУЖЕЊА КОЈА СУ ОД СТРАНЕ РЕПУБЛИЧКЕ ИЗБОРНЕ КОМИСИЈЕ ДОБИЛА ОВЛАШЋЕЊА ЗА ПОСМАТРАЊЕ НАЈМАЊЕ ТРИ ИЗБОРНА ПОСТУПКА И ОБЈАВИЛА НАЈМАЊЕ ТРИ ИЗВЕШТАЈА О НАЛАЗИМА ПОСМАТРАЊА ТИХ ИЗБОРНИХ ПОСТУПАКА (У ДАЉЕМ ТЕКСТУ: УДРУЖЕЊЕ ГРАЂАНА).

ЗА ЧЛАНА ИЛИ ЗАМЕНИКА ЧЛАНА КОМИСИЈЕ НЕ МОЖЕ ДА БУДЕ ПРЕДЛОЖЕНО ОДНОСНО ИМЕНОВАНО ЛИЦЕ КОЈЕ ЈЕ НАРОДНИ ПОСЛАНИК ИЛИ КОЈЕ ЈЕ ЗАПОСЛЕНО, ИЗАБРАНО, ИМЕНОВАНО ИЛИ ПОСТАВЉЕНО У МИНИСТАРСТВУ НАДЛЕЖНОМ ЗА ПОСЛОВЕ УПРАВЕ И МИНИСТАРСТВУ НАДЛЕЖНОМ ЗА УНУТРАШЊЕ ПОСЛОВЕ.

ЧЛАН ОДНОСНО ЗАМЕНИК ЧЛАНА КОМИСИЈЕ ИМА СВОЈСТВО СЛУЖБЕНОГ ЛИЦА У ВРШЕЊУ ПОСЛОВА ИЗ НАДЛЕЖНОСТИ КОМИСИЈЕ.

**УСЛОВИ ЗА ИЗБОР У ЧЛАНСТВО КОМИСИЈЕ**

ЧЛАН 22В

ЗА ЧЛАНА ОДНОСНО ЗАМЕНИКА ЧЛАНА КОМИСИЈЕ БИРА СЕ ЛИЦЕ КОЈЕ ИМА ОДГОВАРАЈУЋИ ПРОФЕСИОНАЛНИ ИНТЕГРИТЕТ, СТРУЧНОСТИ И ВЕШТИНЕ.

 ЗА ЧЛАНА, ОДНОСНО ЗАМЕНИКА ЧЛАНА КОМИСИЈЕ МОЖЕ БИТИ ПРЕДЛОЖЕНО САМО ЛИЦЕ:

1. КОЈЕ ЈЕ ДРЖАВЉАНИН РЕПУБЛИКЕ СРБИЈЕ И ИМА ПРЕБИВАЛИШТЕ НА ТЕРИТОРИЈИ РЕПУБЛИКЕ СРБИЈЕ;
2. КОЈЕ ИМА ВИСОКО ОБРАЗОВАЊЕ ИЗ ПРАВНИХ, МАТЕМАТИЧКИХ, ДЕМОГРАФСКИХ, ИНФОРМАЦИОНИХ ИЛИ ЕКОНОМСКИХ НАУКА ИЛИ ДРУШТВЕНИХ И ДРУГИХ СРОДНИХ НАУЧНИХ ОБЛАСТИ И НАЈМАЊЕ ПЕТ ГОДИНА РАДНОГ ИСКУСТВА У СТРУЦИ.

**ОВЛАШЋЕНИ ПРЕДЛАГАЧИ**

ЧЛАН 22Г

ТРИ НАЈВЕЋЕ ПОСЛАНИЧКЕ ГРУПЕ У НАРОДНОЈ СКУПШТИНИ КОЈЕ СУ ГЛАСАЛЕ ЗА ИЗБОР ВЛАДЕ ПРЕДЛАЖУ СВАКА ПО ЈЕДНОГ ЧЛАНА И ЈЕДНОГ ЗАМЕНИКА ЧЛАНА КОМИСИЈЕ.

АКО ЈЕ, ПРИЛИКОМ ПРЕДЛАГАЊА ЧЛАНОВА И ЗАМЕНИКА ЧЛАНОВА КОМИСИЈЕ, У НАРОДНОЈ СКУПШТИНИ ОБРАЗОВАНА САМО ЈЕДНА ПОСЛАНИЧКА ГРУПА КОЈА ЈЕ ГЛАСАЛА ЗА ИЗБОР ВЛАДЕ, ТОЈ ПОСЛАНИЧКОЈ ГРУПИ ПРИПАДА ПРАВО ДА ПРЕДЛОЖИ СВА ТРИ ЧЛАНА И ЗАМЕНИКА ЧЛАНА КОМИСИЈЕ.

АКО СУ, ПРИЛИКОМ ПРЕДЛАГАЊА ЧЛАНОВА И ЗАМЕНИКА ЧЛАНОВА КОМИСИЈЕ, У НАРОДНОЈ СКУПШТИНИ ОБРАЗОВАНЕ САМО ДВЕ ПОСЛАНИЧКЕ ГРУПЕ КОЈЕ СУ ГЛАСАЛЕ ЗА ИЗБОР ВЛАДЕ, ВЕЋОЈ ПОСЛАНИЧКОЈ ГРУПИ ПРИПАДА ПРАВО ДА ПРЕДЛОЖИ ДВА ЧЛАНА И ДВА ЗАМЕНИКА ЧЛАНА КОМИСИЈЕ, ДОК МАЊОЈ ПОСЛАНИЧКОЈ ГРУПИ ПРИПАДА ПРАВО ДА ПРЕДЛОЖИ ЈЕДНОГ ЧЛАНА И ЈЕДНОГ ЗАМЕНИКА ЧЛАНА КОМИСИЈЕ.

ТРИ НАЈВЕЋЕ ОПОЗИЦИОНЕ ПОСЛАНИЧКЕ ГРУПЕ У НАРОДНОЈ СКУПШТИНИ (ПОСЛАНИЧКЕ ГРУПЕ КОЈЕ НИСУ ГЛАСАЛЕ ЗА ИЗБОР ВЛАДЕ) ПРЕДЛАЖУ СВАКА ПО ЈЕДНОГ ЧЛАНА И ЗАМЕНИКА ЧЛАНА КОМИСИЈЕ.

АКО ЈЕ, ПРИЛИКОМ ПРЕДЛАГАЊА ЧЛАНОВА И ЗАМЕНИКА ЧЛАНОВА КОМИСИЈЕ, У НАРОДНОЈ СКУПШТИНИ ОБРАЗОВАНА САМО ЈЕДНА ОПОЗИЦИОНА ПОСЛАНИЧКА ГРУПА, ЊОЈ ПРИПАДА ПРАВО ДА ПРЕДЛОЖИ СВА ТРИ ЧЛАНА И ТРИ ЗАМЕНИКА ЧЛАНА КОМИСИЈЕ.

АКО СУ, ПРИЛИКОМ ПРЕДЛАГАЊА ЧЛАНОВА И ЗАМЕНИКА ЧЛАНОВА КОМИСИЈЕ, У НАРОДНОЈ СКУПШТИНИ ОБРАЗОВАНЕ САМО ДВЕ ОПОЗИЦИОНЕ ПОСЛАНИЧКЕ ГРУПЕ, ВЕЋОЈ ОПОЗИЦИОНОЈ ПОСЛАНИЧКОЈ ГРУПИ ПРИПАДА ПРАВО ДА ПРЕДЛОЖИ ДВА ЧЛАНА И ДВА ЗАМЕНИКА ЧЛАНА КОМИСИЈЕ, ДОК МАЊОЈ ПОСЛАНИЧКОЈ ГРУПИ ПРИПАДА ПРАВО ДА ПРЕДЛОЖИ ЈЕДНОГ ЧЛАНА И ЈЕДНОГ ЗАМЕНИКА ЧЛАНА КОМИСИЈЕ.

УДРУЖЕЊА ГРАЂАНА ЗАЈЕДНИЧКИМ ДОГОВОРОМ ПРЕДЛАЖУ ТРИ ЧЛАНА И ТРИ ЗАМЕНИКА ЧЛАНА КОМИСИЈЕ.

**ПОСТУПАК ПРЕДЛАГАЊА ЧЛАНОВА И ЗАМЕНИКА ЧЛАНОВА КОМИСИЈЕ**

ЧЛАН 22Д

ПОСТУПАК ПРЕДЛАГАЊА ЧЛАНОВА И ЗАМЕНИКА ЧЛАНОВА КОМИСИЈЕ ВРШИ СЕ ПО ОСНОВУ ПОЗИВА КОЈИ ОВЛАШЋЕНИМ ПРЕДЛАГАЧИМА УПУЋУЈЕ ПРЕДСЕДНИК НАРОДНЕ СКУПШТИНЕ, НАЈКАСНИЈЕ ТРИ МЕСЕЦА ПРЕ ИСТЕКА МАНДАТА ЧЛАНА ОДНОСНО ЗАМЕНИКА ЧЛАНА КОМИСИЈЕ, ОДНОСНО У РОКУ ОД 15 ДАНА ОД ДАНА ПРЕСТАНКА МАНДАТА ИЛИ РАЗРЕШЕЊА ЧЛАНА ОДНОСНО ЗАМЕНИКА ЧЛАНА КОМИСИЈЕ, У СМИСЛУ ЧЛАНА 22Е СТАВ 2. ТАЧ. 2) - 8) И СТАВ 4. ОВОГ ЗАКОНА. ПОЗИВ СЕ ОБЈАВЉУЈЕ НА ВЕБ-ПРЕЗЕНТАЦИЈИ НАРОДНЕ СУПШТИНЕ.

ПРЕДЛОЗИ КАНДИДАТА ЗА ЧЛАНОВЕ И ЗАМЕНИКЕ ЧЛАНОВА КОМИСИЈЕ ПОДНОСЕ СЕ ОДБОРУ НАРОДНЕ СКУПШТИНЕ НАДЛЕЖНОМ ЗА ДРЖАВНУ УПРАВУ (У ДАЉЕМ ТЕКСТУ: НАДЛЕЖНИ ОДБОР) У РОКУ ОД 15 ДАНА ОД ДАНА ОД ДАНА ОБЈАВЉИВАЊА ПОЗИВА НА ВЕБ-ПРЕЗЕНТАЦИЈИ НАРОДНЕ СКУПШТИНЕ.

ПРЕДЛОГ КАНДИДАТА САДРЖИ:

1) ИМЕ И ПРЕЗИМЕ КАНДИДАТА;

2) ДАТУМ И МЕСТО РОЂЕЊА КАНДИДАТА;

3) АДРЕСУ СТАНОВАЊА, БРОЈ ТЕЛЕФОНА И АДРЕСУ ЗА ПРИЈЕМ ЕЛЕКТРОНСКЕ ПОШТЕ КАНДИДАТА;

4) ПОДАТКЕ О ОБРАЗОВАЊУ КАНДИДАТА;

5) ПОДАТКЕ О РАДНОМ ИСКУСТВУ КАНДИДАТА.

 УЗ ПРЕДЛОГ КАНДИДАТА ДОСТАВЉА СЕ:

 1) ПИСАНУ САГЛАСНОСТ КАНДИДАТА ДА ПРИХВАТА КАНДИДАТУРУ ЗА ЧЛАНА КОМИСИЈЕ, КОЈА САДРЖИ ЊЕГОВО ИМЕ, ПРЕЗИМЕ И ЈЕДИНСТВЕНИ МАТИЧНИ БРОЈ ГРАЂАНА И ИЗЈАВУ ДА НЕ ПОСТОЈЕ СМЕТЊЕ ЗА ИЗБОР У КОМИСИЈУ ИЗ ЧЛАНА 22Б СТАВ 3. ОВОГ ЗАКОНА;

 2) ИСПРАВА О ОЧИТАНОЈ ЛИЧНОЈ КАРТИ СА МИКРОКОНТРОЛЕРОМ (ЧИПОМ), ОДНОСНО ФОТОКОПИЈА ЛИЧНЕ КАРТЕ БЕЗ МИКРОКОНТРОЛЕРА КАНДИДАТА;

 3) ДОКАЗ О СТЕЧЕНОМ ВИСОКОМ ОБРАЗОВАЊУ;

 4) ДОКАЗ О РАДНОМ ИСКУСТВУ У СТРУЦИ.

 УДРУЖЕЊА ГРАЂАНА УЗ ПРЕДЛОГ КАНДИДАТА ДОСТАВЉАЈУ И ДОКАЗ О ИСПУЊЕНОСТИ УСЛОВА ИЗ ЧЛАНА 22Б СТАВ 2. ОВОГ ЗАКОНА.

НАДЛЕЖНИ ОДБОР, У РОКУ ОД СЕДАМ ДАНА ОД ДАНА ИСТЕКА РОКА ЗА ПРЕДЛАГАЊЕ ЧЛАНОВА И ЗАМЕНИКА ЧЛАНОВА КОМИСИЈЕ, РАЗМАТРА ПОДНЕТЕ ПРЕДЛОГЕ КАНДИДАТА И ИСПИТУЈЕ ДА ЛИ СУ ПРЕДЛОГЕ ПОДНЕЛИ ОВЛАШЋЕНИ ПРЕДЛАГАЧИ И ДА ЛИ КАНДИДАТИ ЗА ЧЛАНОВЕ И ЗАМЕНИКЕ ЧЛАНОВА КОМИСИЈЕ ИСПУЊАВАЈУ УСЛОВЕ ЗА ИЗБОР У КОМИСИЈУ.

 ПРЕДЛОГ КОЈИ НИЈЕ ПОДНЕТ ОД ОВЛАШЋЕНОГ ПРЕДЛАГАЧА У СМИСЛУ ЧЛ. 22Б И 22Г ОВОГ ЗАКОНА НАДЛЕЖНИ ОДБОР НЕЋЕ РАЗМАТРАТИ, О ЧЕМУ ПИСАНИМ ПУТЕМ ОБАВЕШТАВА ПОДНОСИОЦА ТОГ ПРЕДЛОГА.

 АКО НЕКА ПОСЛАНИЧКА ГРУПА КОЈА ЈЕ ОВЛАШЋЕНИ ПРЕДЛАГАЧ НЕ ДОСТАВИ ПРЕДЛОГ КАНДИДАТА ЗА ЧЛАНА И ЗАМЕНИКА ЧЛАНА КОМИСИЈЕ, НАДЛЕЖНИ ОДБОР ЋЕ СЕ ПИСАНИМ ПУТЕМ ОБРАТИТИ СЛЕДЕЋОЈ ПОСЛАНИЧКОЈ ГРУПИ КОЈОЈ БИ ПРЕМА ВЕЛИЧИНИ ПРИПАЛО ПРАВО ПРЕДЛАГАЊА ЛИЦА У КОМИСИЈУ, ЗАХТЕВОМ ДА ТА ПОСЛАНИЧКА ГРУПА ДОСТАВИ ПРЕДЛОГ КАНДИДАТА ЗА ЧЛАНА И ЗАМЕНИКА ЧЛАНА КОМИСИЈЕ У РОКУ ОД СЕДАМ ДАНА ОД ДАНА ПРИЈЕМА ЗАХТЕВА.

АКО НАДЛЕЖНИ ОДБОР УТВРДИ ДА НЕКИ ОД ПРЕДЛОЖЕНИХ КАНДИДАТА ЗА ЧЛАНА, ОДНОСНО ЗАМЕНИКА ЧЛАНА КОМИСИЈЕ НЕ ИСПУЊАВА УСЛОВЕ ЗА ЧЛАНСТВО У КОМИСИЈИ, УПУТИЋЕ ЗАХТЕВ ОВЛАШЋЕНОМ ПРЕДЛАГАЧУ КОЈИ ЈЕ ПРЕДЛОЖИО ТОГ КАНДИДАТА ДА ПОДНЕСЕ НОВИ ПРЕДЛОГ КАНДИДАТА У РОКУ ОД СЕДАМ ДАНА ОД ДАНА ПРИЈЕМА ЗАХТЕВА.

НАДЛЕЖНИ ОДБОР УТВРЂУЈЕ ПРЕДЛОГ ЛИСТЕ ОД ДЕВЕТ КАНДИДАТА ЗА ЧЛАНОВЕ И ДЕВЕТ КАНДИДАТА ЗА ЗАМЕНИКЕ ЧЛАНОВА КОМИСИЈЕ (У ДАЉЕМ ТЕКСТУ: ПРЕДЛОГ ЛИСТЕ КАНДИДАТА), КОЈУ ПОДНОСИ НАРОДНОЈ СКУПШТИНИ НА РАЗМАТРАЊЕ И УСВАЈАЊЕ.

**ИМЕНОВАЊЕ ЧЛАНОВА И ЗАМЕНИКА ЧЛАНОВА КОМИСИЈЕ**

ЧЛАН 22Ђ

ПРЕДСЕДНИК НАРОДНЕ СКУПШТИНЕ ЈЕ ДУЖАН ДА ПРЕДЛОГ ЛИСТЕ КАНДИДАТА УВРСТИ У ПРЕДЛОГ ДНЕВНОГ РЕДА ПРВЕ НАРЕДНЕ СЕДНИЦЕ НАРОДНЕ СКУПШТИНЕ, ТАКО ДА СЕ ПОСТУПАК ИМЕНОВАЊА СПРОВЕДЕ У РОКОВИМА УТВРЂНИМ ОВИМ ЗАКОНОМ.

УКОЛИКО НАРОДНА СКУПШТИНА НИЈЕ У РЕДОВНОМ ЗАСЕДАЊУ, ВЛАДА РЕПУБЛИКЕ СРБИЈЕ ПОДНЕЋЕ ЗАХТЕВ ДА СЕ НАРОДНА СКУПШТИНА САСТАНЕ У ВАНРЕДНО ЗАСЕДАЊЕ И У ЗАХТЕВУ ЗА ОДРЖАВАЊЕ СЕДНИЦЕ ОДРЕДИТИ ДНЕВНИ РЕД У КОЈИ ЋЕ ОБАВЕЗНО УВРСТИТИ РАЗМАТРАЊЕ ПРЕДЛОГА ЛИСТЕ КАНДИДАТА ИЗ ЧЛАНА 22Д СТАВ 10. ОВОГ ЗАКОНА.

О ПРЕДЛОГУ ЛИСТЕ КАНДИДАТА НАРОДНА СКУПШТИНА ОДЛУЧУЈЕ У ЦЕЛИНИ, ЈАВНИМ ГЛАСАЊЕМ, ВЕЋИНОМ ГЛАСОВА СВИХ НАРОДНИХ ПОСЛАНИКА.

АКО ПРЕДЛОГ ЛИСТЕ КАНДИДАТА НЕ ДОБИЈЕ ПОТРЕБНУ ВЕЋИНУ ГЛАСОВА, ПОСТУПАК ПРЕДЛАГАЊА ЧЛАНОВА И ЗАМЕНИКА ЧЛАНОВА КОМИСИЈЕ СЕ ПОНАВЉА У РОКУ ОД 15 ДАНА ОД ДАНА ЗАВРШЕТКА СЕДНИЦЕ НАРОДНЕ СКУПШТИНЕ НА КОЈОЈ СЕ ГЛАСАЛО О ПРЕДЛОГУ ЛИСТЕ КАНДИДАТА.

**ТРАЈАЊЕ И ПРЕСТАНАК МАНДАТА**

ЧЛАН 22Е

ЧЛАН И ЗАМЕНИК ЧЛАНА КОМИСИЈЕ ИМЕНУЈУ СЕ НА ПЕРИОД ОД ПЕТ ГОДИНA И МОГУ БИТИ ИМЕНОВАНИ НАЈВИШЕ ДВА ПУТА.

ЧЛАНУ И ЗАМЕНИКУ ЧЛАНА КОМИСИЈЕ МАНДАТ ПРЕСТАЈЕ ПО СИЛИ ЗАКОНА, А НАРОДНА СКУПШТИНА ПО СЛУЖБЕНОЈ ДУЖНОСТИ УТВРЂУЈЕ ПРЕСТАНАК ЊЕГОВОГ МАНДАТА:

1) ЗБОГ ИСТЕКА ПЕРИОДА НА КОЈИ ЈЕ БИРАН;

2) У СЛУЧАЈУ СМРТИ;

3) АКО ИЗГУБИ ИЗБОРНО ПРАВО;

4) АКО ЈЕ ПРАВНОСНАЖНОМ СУДСКОМ ОДЛУКОМ ОСУЂЕН НА БЕЗУСЛОВНУ КАЗНУ ЗАТВОРА У ТРАЈАЊУ ОД НАЈМАЊЕ 6 МЕСЕЦИ;

5) AКО ИЗГУБИ РАДНУ СПОСОБНОСТ;

6) АКО ПОДНЕСЕ ОСТАВКУ;

7) АКО ТОКОМ ТРАЈАЊА МАНДАТА ЧЛАН ИЛИ ЗАМЕНИК ЧЛАНА БУДЕ ИЗАБРАН ЗА НАРОДНОГ ПОСЛАНИКА ИЛИ БУДЕ ЗАПОСЛЕН, ИЗАБРАН, ИМЕНОВАН ИЛИ ПОСТАВЉЕН У МИНИСТАРСТВУ НАДЛЕЖНОМ ЗА ПОСЛОВЕ УПРАВЕ ИЛИ МИНИСТАРСТВУ НАДЛЕЖНОМ ЗА УНУТРАШЊЕ ПОСЛОВЕ;

8) У ДРУГИМ СЛУЧАЈЕВИМА ПРЕДВИЂЕНИМ ЗАКОНОМ.

ЧЛАН, ОДНОСНО ЗАМЕНИК ЧЛАНА КОМИСИЈЕ ОСТАВКУ ПОДНОСИ У ПИСАНОМ ОБЛИКУ ПРЕДСЕДНИКУ НАРОДНЕ СКУПШТИНЕ, А ПОТПИС ПОДНОСИОЦА МОРА БИТИ ОВЕРЕН У СКЛАДУ СА ЗАКОНОМ КОЈИМ СЕ УРЕЂУЈЕ ОВЕРАВАЊЕ ПОТПИСА.

НАРОДНА СКУПШТИНА РАЗРЕШАВА ДУЖНОСТИ ЧЛАНА, ОДНОСНО ЗАМЕНИКА ЧЛАНА КОМИСИЈЕ:

1) АКО СЕ НАКНАДНО УТВРДИ ДА НЕ ИСПУЊАВА УСЛОВЕ ЗА ЧЛАНСТВО У КОМИСИЈИ ПРОПИСАНЕ ОВИМ ЗАКОНОМ;

2) АКО БЕЗ ОПРАВДАНОГ РАЗЛОГА ПРОПУСТИ ИЛИ ОДБИЈЕ ДА ОБАВЉА ДУЖНОСТ ЧЛАНА, ОДНОСНО ЗАМЕНИКА ЧЛАНА У ПЕРИОДУ ОД НАЈМАЊЕ МЕСЕЦ ДАНА НЕПРЕКИДНО ИЛИ У ПЕРИОДУ ОД 12 МЕСЕЦИ У КОМЕ НАЈМАЊЕ ШЕСТ МЕСЕЦИ НЕ ОБАВЉА СВОЈУ ДУЖНОСТ.

**ПОПУЊАВАЊЕ УПРАЖЊЕНОГ МЕСТА ЧЛАНА И ЗАМЕНИКА ЧЛАНА КОМИСИЈЕ**

ЧЛАН 22Ж

ПРЕДСЕДНИК НАРОДНЕ СКУПШТИНЕ ПОКРЕЋЕ ПОСТУПАК ЗА ИМЕНОВАЊЕ НОВОГ ЧЛАНА, ОДНОСНО  ЗАМЕНИКА ЧЛАНА КОМИСИЈЕ НАЈКАСНИЈЕ ТРИ МЕСЕЦА ПРЕ ИСТЕКА МАНДАТА ЧЛАНА, ОДНОСНО ЗАМЕНИКА ЧЛАНА КОМИСИЈЕ, ОДНОСНО У РОКУ ОД 15 ДАНА ОД ДАНА УТВРЂИВАЊА ПРЕСТАНКА МАНДАТА ПО СИЛИ ЗАКОНА, ОДНОСНО РАЗРЕШЕЊА ДУЖНОСТИ ЧЛАНА, ОДНОСНО ЗАМЕНИКА ЧЛАНА КОМИСИЈЕ, У СМИСЛУ ЧЛАНА 22Е СТАВ 2. ТАЧ. 2) - 8) И СТАВ 4. ОВОГ ЗАКОНА.

НОВОГ ЧЛАНА, ОДНОСНО ЗАМЕНИКА ЧЛАНА КОМИСИЈЕ ПРЕДЛАЖЕ ИСТИ ОВЛАШЋЕНИ ПРЕДЛАГАЧ КОЈИ ЈЕ ПРЕДЛОЖИО ЧЛАНА, ОДНОСНО ЗАМЕНИКА ЧЛАНА КОМИСИЈЕ КОМЕ ЈЕ МАНДАТ ПРЕСТАО.

КАДА ПРЕСТАНЕ МАНДАТ ЧЛАНА ОДНОСНО ЗАМЕНИКА ЧЛАНА КОМИСИЈЕ ИМЕНОВАНОГ НА ПРЕДЛОГ ПОСЛАНИЧКЕ ГРУПЕ КОЈА ЈЕ ГЛАСАЛА ЗА ИЗБОР ВЛАДЕ, ПРАВО ДА ПРЕДЛОЖИ НОВОГ ЧЛАНА УМЕСТО ЧЛАНА ЧИЈИ ЈЕ МАНДАТ ПРЕСТАО ПРИПАДА ПОСЛАНИЧКОЈ ГРУПИ КОЈА, У ТРЕНУТКУ ПРЕДЛАГАЊА, ЗАУЗИМА ИСТИ РЕДОСЛЕД ПО БРОЈНОСТИ МЕЂУ ПОСЛАНИЧКИМ ГРУПАМА КОЈЕ СУ ГЛАСАЛЕ ЗА ИЗБОР ВЛАДЕ, КАО И ПОСЛАНИЧКА ГРУПА КОЈА ЈЕ ПРЕДЛОЖИЛА ЧЛАНА ЧИЈИ ЈЕ МАНДАТ ПРЕСТАО.

КАДА ПРЕСТАНЕ МАНДАТ ЧЛАНА КОМИСИЈЕ ОДНОСНО ЗАМЕНИКА ЧЛАНА ИМЕНОВАНОГ НА ПРЕДЛОГ ОПОЗИЦИОНЕ ПОСЛАНИЧКЕ ГРУПЕ, ПРАВО ДА ПРЕДЛОЖИ НОВОГ ЧЛАНА УМЕСТО ЧЛАНА ЧИЈИ ЈЕ МАНДАТ ПРЕСТАО ПРИПАДА ПОСЛАНИЧКОЈ ГРУПИ КОЈА, У ТРЕНУТКУ ПРЕДЛАГАЊА, ЗАУЗИМА ИСТИ РЕДОСЛЕД ПО БРОЈНОСТИ МЕЂУ ОПОЗИЦИОНИМ ПОСЛАНИЧКИМ ГРУПАМА, КАО И ПОСЛАНИЧКА ГРУПА КОЈА ЈЕ ПРЕДЛОЖИЛА ЧЛАНА ЧИЈИ ЈЕ МАНДАТ ПРЕСТАО.

АКО У ТРЕНУТКУ ПРЕДЛАГАЊА У НАРОДНОЈ СКУПШТИНИ НИЈЕ ОБРАЗОВАН ДОВОЉАН БРОЈ ПОСЛАНИЧКИХ ГРУПА ДА БИ СЕ ОБЕЗБЕДИО РЕДОСЛЕД ИЗ СТ. 3. И 4. ОВОГ ЧЛАНА, ПРАВО ПРЕДЛАГАЊА ПРИПАДА НАЈВЕЋОЈ ПОСЛАНИЧКОЈ ГРУПИ ИЗ ТЕ КАТЕГОРИЈЕ ОВЛАШЋЕНИХ ПРЕДЛАГАЧА (ПОСЛАНИЧКИХ ГРУПА КОЈЕ СУ ГЛАСАЛЕ ЗА ИЗБОР ВЛАДЕ, ОДНОСНО ОПОЗИЦИОНИХ ПОСЛАНИЧКИХ ГРУПА).

АКО ПРИМЕНОМ ОДРЕДАБА СТ. 3 - 5. ОВОГ ЧЛАНА ПРАВО ПРЕДЛАГАЊА ДОБИЈЕ ПОСЛАНИЧКА ГРУПА КОЈА ЈЕ ВЕЋ ПРЕДЛОЖИЛА ВИШЕ ЧЛАНОВА ОДНОСНО ЗАМЕНИКА ЧЛАНОВА КОМИСИЈЕ У ОДНОСУ НА ДРУГЕ ПОСЛАНИЧКЕ ГРУПЕ ИЗ ИСТЕ КАТЕГОРИЈЕ ОВЛАШЋЕНИХ ПРЕДЛАГАЧА (ПОСЛАНИЧКЕ ГРУПЕ КОЈЕ СУ ГЛАСАЛЕ ЗА ИЗБОР ВЛАДЕ, ОДНОСНО ОПОЗИЦИОНЕ ПОСЛАНИЧКЕ ГРУПЕ), ПРИЛИКОМ НАРЕДНОГ ПОПУЊАВАЊА УПРАЖЊЕНОГ МЕСТА ПРАВО ПРЕДЛАГАЊА ПРИПАДА ПОСЛАНИЧКОЈ ГРУПИ КОЈА ЈЕ ОВЛАШЋЕНИ ПРЕДЛАГАЧ У СМИСЛУ ОВОГ ЗАКОНА, А КОЈА НИЈЕ ПРЕДЛОЖИЛА НИЈЕДНОГ ОД ЧЛАНОВА, ОДНОСНО ЗАМЕНИКА ЧЛАНА КОМИСИЈЕ ЧИЈИ ЈЕ МАНДАТ И ДАЉЕ У ТОКУ, АКО ТАКВА ПОСЛАНИЧКА ГРУПА ПОСТОЈИ ПРИЛИКОМ ПРЕДЛАГАЊА.

КАДА ПРЕСТАНЕ МАНДАТ ЧЛАНА ОДНОСНО ЗАМЕНИКА ЧЛАНА КОМИСИЈЕ ИМЕНОВАНОГ НА ПРЕДЛОГ УДРУЖЕЊА ГРАЂАНА, ПРАВО ПРЕДЛАГАЊА ПРИПАДА УДРУЖЕЊИМА КОЈА СУ ОВЛАШЋЕНИ ПРЕДЛАГАЧИ У СМИСЛУ ЧЛАНА 22Б СТАВ 2. ОВОГ ЗАКОНА И КОЈА ПРЕДЛОГ КАНДИДАТА ЗА НОВОГ ЧЛАНА ОДНОСНО ЗАМЕНИКА ЧЛАНА ПОДНОСЕ ЗАЈЕДНИЧКИМ ДОГОВОРОМ.

НАРОДНА СКУПШТИНА ИМЕНУЈЕ НОВОГ ЧЛАНА, ОДНОСНО ЗАМЕНИКА ЧЛАНА КОМИСИЈЕ У РОКУ ОД 45 ДАНА ОД ДАНА УТВРЂИВАЊА ПРЕСТАНКА МАНДАТА, ОДНОСНО ОД ДАНА РАЗРЕШЕЊА ДУЖНОСТИ ЧЛАНА, ОДНОСНО ЗАМЕНИКА ЧЛАНА КОМИСИЈЕ.

 НА ПОСТУПАК ИЗБОРА НОВОГ ЧЛАНА, ОДНОСНО ЗАМЕНИКА ЧЛАНА КОМИСИЈЕ СХОДНО СЕ ПРИМЕЊУЈУ ОДРЕДБЕ ЧЛ. 22Г, 22Д И 22Ђ ОВОГ ЗАКОНА.

**РАСПУШТАЊЕ КОМИСИЈЕ**

ЧЛАН 22З

ПРЕДСЕДНИК НАРОДНЕ СКУПШТИНЕ РАСПУШТА КОМИСИЈУ АКО КОМИСИЈА:

1) НЕ УСВОЈИ ПОСЛОВНИК О РАДУ, МЕТОДОЛОГИЈУ РЕВИЗИЈЕ ИЛИ ПЛАН РАДА У РОКУ ОД 30 ДАНА ОД ДАНА ИСТЕКА РОКА УТВРЂЕНОГ ОВИМ ЗАКОНОМ ЗА ЊИХОВО УВАЈАЊЕ;

2) НЕ ОБЈАВИ ИЗВЕШТАЈ О РЕВИЗИЈИ У РОКУ ОД 30 ДАНА ОД ДАНА ИСТЕКА РОКА ЗА ОБЈАВЉИВАЊЕ ИЗВЕШТАЈА;

3) НЕ СПРОВЕДЕ АКТИВНОСТ УТВРЂЕНУ ПЛАНОМ РАДА КОМИСИЈЕ У РОКУ ОД 60 ДАНА ОД ИСТЕКА ПОСЛЕДЊЕГ ДАНА КОЈИ ЈЕ ПЛАНОМ РАДА БИО ПРЕДВИЂЕН ЗА СПРОВОЂЕЊЕ ТЕ АКТИВНОСТИ.

ОДЛУКУ О РАСПУШТАЊУ КОМИСИЈЕ, ПРЕДСЕДНИК НАРОДНЕ СКУПШТИНЕ ДОНОСИ НАРЕДНОГ ДАНА ОД ДАНА НАСТУПАЊА СЛУЧАЈА ИЗ СТАВА 1. ОВОГ ЧЛАНА.

ИСТОВРЕМЕНО СА РАСПУШТАЊЕМ КОМИСИЈЕ, ПРЕДСЕДНИК НАРОДНЕ СКУПШТИНЕ ОВЛАШЋЕНИМ ПРЕДЛАГАЧИМА УПУЋУЈЕ И НА ВЕБ-ПРЕЗЕНТАЦИЈИ НАРОДНЕ СКУПШТИНЕ ОБЈАВЉУЈЕ ПОЗИВ ДА У РОКУ ОД СЕДАМ ДАНА ОД ДАНА ОБЈАВЉИВАЊА ПОЗИВА НА ВЕБ-СТРАНИЦИ НАРОДНЕ СКУПШТИНЕ ДОСТАВЕ НАДЛЕЖНОМ ОДБОРУ ПРЕДЛОГЕ КАНДИДАТА ЗА ЧЛАНА ОДНОСНО ЗАМЕНИКА ЧЛАНА КОМИСИЈЕ.

У СЛУЧАЈУ ИЗ СТАВА 1. ОВОГ ЧЛАНА, ПОСТУПАК ИМЕНОВАЊА НОВИХ ЧЛАНОВА КОМИСИЈЕ СПРОВОДИ СЕ У СКЛАДУ СА ОДРЕДБАМА ОВОГ ЗАКОНА.

НА ПОСТУПАК ИЗБОРА НОВОГ ЧЛАНА, ОДНОСНО ЗАМЕНИКА ЧЛАНА КОМИСИЈЕ СХОДНО СЕ ПРИМЕЊУЈУ ОДРЕДБЕ ЧЛ. 22Г, 22Д И 22Ђ ОВОГ ЗАКОНА И ИСТИ СЕ МОРА ОКОНЧАТИ У РОКУ ОД 45 ДАНА ОД ДАНА РАСПУШТАЊА КОМИСИЈЕ.

**ПРВА СЕДНИЦА КОМИСИЈЕ. ПРЕДСЕДНИК КОМИСИЈЕ**

ЧЛАН 22И

ПРВУ СЕДНИЦУ КОМИСИЈЕ САЗИВА ПРЕДСЕДНИК НАРОДНЕ СКУПШТИНЕ .

КОМИСИЈА НА ПРВОЈ СЕДНИЦИ:

- БИРА ПРЕДСЕДНИКА КОМИСИЈЕ ИЗ РЕДА ЧЛАНОВА КОМИСИЈЕ КОЈИ СУ ИЗАБРАНИ НА ПРЕДЛОГ УДРУЖЕЊА ГРАЂАНА;

- ДОНОСИ ПОСЛОВНИК О РАДУ КОЈИМ БЛИЖЕ УРЕЂУЈЕ ОРГАНИЗАЦИЈУ И НАЧИН СВОГ РАДА;

- ДОНОСИ ПЛАН РАДА КОМИСИЈЕ.

ЗА ПРЕДСЕДНИКА КОМИСИЈЕ ИЗАБРАН ЈЕ ЧЛАН ЗА КОГА ЈЕ ГЛАСАЛА ВЕЋИНА ОД УКУПНОГ БРОЈА ЧЛАНОВА КОМИСИЈЕ, ОД КОЈИХ НАЈМАЊЕ ДВА ЧЛАНА КОМИСИЈЕ ИЗАБРАНА НА ПРЕДЛОГ УДРУЖЕЊА ГРАЂАНА.

ПРЕДСЕДНИК КОМИСИЈЕ БИРА СЕ НА ПЕРИОД ОД ШЕСТ МЕСЕЦИ.

ИЗУЗЕТНО, ДО ПОДНОШЕЊА ПРВОГ ИЗВЕШТАЈА НАРОДНОЈ СКУПШТИНИ О РЕВИЗИЈИ, ВЕРИФИКАЦИЈИ И КОНТРОЛИ ТАЧНОСТИ И АЖУРИРАЊА БИРАЧКОГ СПИСКА, ПРЕДСЕДНИК КОМИСИЈЕ БИРА СЕ НА ПЕРИОД ОД ТРИ МЕСЕЦА.

ПРВИ ПРЕДСЕДНИК КОМИСИЈЕ БИРА СЕ ИЗ РЕДА ЧЛАНОВА ИЗАБРАНИХ НА ПРЕДЛОГ УДРУЖЕЊА ГРАЂАНА.

ПРЕДСЕДАВАЊЕ КОМИСИЈОМ ВРШИ СЕ НАИЗМЕНИЧНО, ТАКО ДА ЗА ПРЕДСЕДНИКА НЕ МОЖЕ БИТИ ИЗАБРАН ЧЛАН ИМЕНОВАН НА ПРЕДЛОГ ИСТЕ ГРУПАЦИЈЕ ПРЕДЛАГАЧА ПРЕ НЕГО ШТО ПРОТЕКНУ ПЕРИОДИ ПРЕДСЕДАВАЊА ЧЛАНОВА ИМЕНОВАНИХ НА ПРЕДЛОГ ОСТАЛИХ ГРУПАЦИЈА ПРЕДЛАГАЧА.

ОДМАХ НАКОН ИЗБОРА, ПРЕДСЕДНИК КОМИСИЈЕ ИМЕНУЈЕ ЗАМЕНИКА ПРЕДСЕДНИКА КОМИСИЈЕ ИЗ РЕДА ЧЛАНОВА КОМИСИЈЕ.

ПРЕДСЕДНИК КОМИСИЈЕ САЗИВА СЕДНИЦЕ КОМИСИЈЕ, ПРЕДСЕДАВА СЕДНИЦАМА И СТАРА СЕ О ПРИМЕНИ ПОСЛОВНИКА О РАДУ, О РЕДУ НА СЕДНИЦАМА, КАО И О СПРОВОЂЕЊУ ПЛАНА РАДА КОМИСИЈЕ И ПОТПИСУЈЕ АКТЕ КОМИСИЈЕ. У СЛУЧАЈУ ЊЕГОВЕ ОДСУТНОСТИ ИЛИ СПРЕЧЕНОСТИ, НАВЕДЕНЕ ПОСЛОВЕ ОБАВЉА ЗАМЕНИК ПРЕДСЕДНИКА КОМИСИЈЕ.

**ДЕЛОКРУГ РАДА КОМИСИЈЕ**

ЧЛАН 22Ј

КОМИСИЈА ЈЕ ОВЛАШЋЕНА ДА ОБАВЉА СЛЕДЕЋЕ ПОСЛОВЕ:

1. АНАЛИЗИРА ПОДАТКЕ ИЗ БИРАЧКОГ СПИСКА;
2. АНАЛИЗИРА ПРАВНУ ВАЉАНОСТ РЕШЕЊА НА ОСНОВУ КОЈИХ СЕ ВРШЕ ПРОМЕНЕ У БИРАЧКОМ СПИСКУ;
3. АНАЛИЗИРА ОДНОСНО ПРАТИ СТАТИСТИЧКЕ ПАРАМЕТРЕ КРЕТАЊА БИРАЧКОГ СПИСКА;
4. АНАЛИЗИРА ПРОЦЕС АЖУРИРАЊА И АУТОРИЗАЦИЈЕ НАД ПРОМЕНАМА У БИРАЧКОМ СПИСКУ;
5. АНАЛИЗИРА ПОДАТКЕ О СПРОВЕДЕНИМ ИНСПЕКЦИЈСКИМ НАДЗОРИМА И ПРЕДЛОЖЕНИМ ОДНОСНО НАЛОЖЕНИМ МЕРАМА У ПОСТУПКУ ИНСПЕКЦИЈСКОГ НАДЗОРА НАД ПРИМЕНОМ ПРОПИСА КОЈИМ СЕ УРЕЂУЈЕ ЈЕДИНСТВЕНИ БИРАЧКИ СПИСАК;
6. АНАЛИЗИРА ПОДАТКЕ МИНИСТАРСТВА НАДЛЕЖНОГ ЗА УНУТРАШЊЕ ПОСЛОВЕ О ПРЕБИВАЛИШТУ И БОРАВИШТУ ГРАЂАНА, ПРАВНОМ ОСНОВУ ПО КОЈЕМ ЈЕ ПРИЈАВЉЕНО ОДНОСНО ОДЈАВЉЕНО ПРЕБИВАЛИШТЕ И УСКЛАЂЕНОСТИ ОВИХ ПОДАТАКА СА ПОДАЦИМА У БИРАЧКОМ СПИСКУ;
7. АНАЛИЗИРА ПОСТУПАЊА СЛУЖБЕНИКА МИНИСТАРСТВА НАДЛЕЖНОГ ЗА УНУТРАШЊЕ ПОСЛОВЕ ЗАДУЖЕНИХ ЗА ПОСЛОВЕ СА ГРАЂАНИМА (ОДОБРАВАЊЕ ПРЕБИВАЛИШТА И БОРАВИШТА ГРАЂАНА);
8. АНАЛИЗИРА ПОДАТКЕ МИНИСТАРСТВА НАДЛЕЖНОГ ЗА ПОСЛОВЕ УПРАВЕ ИЗ РЕГИСТРА МАТИЧНИХ КЊИГА, КОЈИ СУ ОД ЗНАЧАЈА ЗА ВОЂЕЊЕ БИРАЧКОГ СПИСКА И ПРОМЕНЕ У БИРАЧКОМ СПИСКУ;
9. ИНИЦИРА, КООРДИНИРА И НАДЗИРЕ ТЕРЕНСКУ КОНТРОЛУ БИРАЧА НА ОСНОВУ АНАЛИЗА БИРАЧКОГ СПИСКА У САРАДЊИ СА МИНИСТАРСТВОМ НАДЛЕЖНИМ ЗА УНУТРАШЊЕ ПОСЛОВЕ И МИНИСТАРСТВОМ НАДЛЕЖНИМ ЗА ПОСЛОВЕ УПРАВЕ;
10. НАЛАЖЕ ОТКЛАЊАЊЕ УТВРЂЕНИХ НЕПРАВИЛНОСТИ У БИРАЧКОМ СПИСКУ;
11. ПОДНОСИ ЗАХТЕВЕ ПОКРЕТАЊЕ ПОСТУПАКА ЗА УТВРЂИВАЊЕ ОДГОВОРНОСТИ АКО У ПОСТУПКУ УТВРЂИВАЊА ЧИЊЕНИЦА О УПРАВЉАЊУ И ТАЧНОСТИ БИРАЧКОГ СПИСКА НАЂЕ ДА ПОСТОЈЕ ОСНОВИ СУМЊЕ ДА ЈЕ ДОШЛО ДО КРШЕЊА ЗАКОНА ТАКО ШТО ПОВРЕДУ ЗАКОНА ПРИЈАВЉУЈЕ НАДЛЕЖНИМ ОРГАНИМА;
12. ПРИБАВЉА ПОДАТКЕ НАДЛЕЖНИХ ОРГАНА О СТАТИСТИЧКИМ КРЕТАЊИМА У БИРАЧКОМ СПИСКУ, ПРЕБИВАЛИШТУ, БОРАВИШТУ, ПАСИВИЗАЦИЈИ И ДРУГИМ РЕЛЕВАНТНИМ ПОДАЦИМА У ВЕЗИ СА БИРАЧКИМ СПИСКОМ;
13. ИЗРАЂУЈЕ И ОБЈАВЉУЈЕ ГОДИШЊЕ И ПЕРИОДИЧНЕ ИЗВЕШТАЈЕ О РАДУ У СКЛАДУ СА ОВИМ ЗАКОНОМ;
14. ИЗРАЂУЈЕ И ОБЈАВЉУЈЕ ГОДИШЊЕ И ПЕРИОДИЧНЕ ИЗВЕШТАЈЕ О РЕВИЗИЈИ, ВЕРИФИКАЦИЈИ И КОНТРОЛИ ТАЧНОСТИ И АЖУРИРАЊА БИРАЧКОГ СПИСКА;
15. СПРОВОДИ КАМПАЊУ ЗА ЕДУКАЦИЈУ БИРАЧА О АЖУРИРАЊУ БИРАЧКОГ СПИСКА У САРАДЊИ СА ЈАВНИМ МЕДИЈСКИМ СЕРВИСИМА, МИНИСТАРСТВОМ НАДЛЕЖНИМ ЗА ПОСЛОВЕ УПРАВЕ И РЕПУБЛИЧКОМ ИЗБОРНОМ КОМИСИЈОМ;
16. СПРОВОДИ ЕДУКАЦИЈУ ЛИЦА ОВЛАШЋЕНИХ ЗА ВОЂЕЊЕ ДЕЛОВА ЈЕДИНСТВЕНОГ БИРАЧКОГ СПИСКА У ЈЕДИНИЦИМА ЛОКАЛНЕ САМОУПРАВЕ, У САРАДЊИ СА МИНИСТАРСТВОМ НАДЛЕЖНИМ ЗА ПОСЛОВЕ УПРАВЕ И РЕПУБЛИЧКОМ ИЗБОРНОМ КОМИСИЈОМ;
17. ИНИЦИРА САРАДЊУ РЕЛЕВАНТНИХ ИНСТИТУЦИЈА РАДИ ЕФИКАСНОГ СПРОВОЂЕЊА МЕРА ЗА УНАПРЕЂЕЊЕ ИНТЕГРИТЕТА БИРАЧКОГ СПИСКА;
18. АНАЛИЗИРА ИНФОРМАЦИОНУ БЕЗБЕДНОСТ СОФТВЕРА БИРАЧКОГ СПИСКА;
19. ИНИЦИРА ДОНОШЕЊЕ ИЛИ ИЗМЕНЕ ПРОПИСА И ДАЈЕ МИШЉЕЊЕ О НАЦРТИМА ЗАКОНА И ДРУГИХ ПРОПИСА КОЈИ УРЕЂУЈУ ПИТАЊА ИЗ ДЕЛОКРУГА КОМИСИЈЕ;
20. АНАЛИЗИРА И ПОРЕДИ ЕВИДЕНЦИЈЕ ГРАЂАНА (МАТИЧНЕ КЊИГЕ И ДРУГИ РЕГИСТРИ) КОЈЕ СУ ОД ЗНАЧАЈА ЗА ВОЂЕЊЕ БИРАЧКОГ СПИСКА;
21. АНАЛИЗИРА ПОСТУПАК ЗАПОШЉАВАЊА ИЛИ АНГАЖОВАЊА СЛУЖБЕНИКА КОЈИ ВОДЕ БИРАЧКИ СПИСАК;
22. АНАЛИЗИРА ПОСТУПАЊА И ОВЛАШЋЕЊА СЛУЖБЕНИКА КОЈИ ВОДЕ БИРАЧКИ СПИСАК, КАО И ОБУКЕ КОЈИ ОНИ ПРОЛАЗЕ;
23. АНАЛИЗИРА ОПРЕМУ (СОФТВЕР И ХАРДВЕР) И БЕЗБЕДНОСТ ОПРЕМЕ КОЈУ СЛУЖБЕНИЦИ КОРИСТЕ У ВОЂЕЊУ ЕВИДЕНЦИЈА ГРАЂАНА (МАТИЧНЕ КЊИГЕ И ДРУГИ РЕГИСТРИ) КОЈЕ СУ ОД ЗНАЧАЈА ЗА ВОЂЕЊЕ БИРАЧКОГ СПИСКА;
24. АНАЛИЗИРА БЕЗБЕДНОСТ БАЗА ПОДАТАКА (ПРОСТОРИЈЕ, СЕРВЕРИ) ЕВИДЕНЦИЈА ГРАЂАНА (МАТИЧНЕ КЊИГЕ И ДРУГИ РЕГИСТРИ) КОЈЕ СУ ОД ЗНАЧАЈА ЗА ВОЂЕЊЕ БИРАЧКОГ СПИСКА;
25. АНАЛИЗИРА ЗАКОНСКА И ПОДЗАКОНСКА АКТА КОЈА УРЕЂУЈУ НАЧИН ВОЂЕЊА ЕВИДЕНЦИЈА ГРАЂАНА (МАТИЧНЕ КЊИГЕ И ДРУГИ РЕГИСТРИ) КОЈЕ СУ ОД ЗНАЧАЈА ЗА ВОЂЕЊЕ БИРАЧКОГ СПИСКА;
26. АНАЛИЗИРА ПОДАТКЕ РЕПУБЛИЧКОГ ОРГАНА НАДЛЕЖНОГ ЗА ПОСЛОВЕ СТАТИСТИКЕ И ДРУГИХ ОРГАНА КОЈИ СУ ЗАДУЖЕНИ ЗА ПОСЛОВЕ СТАТИСТИКЕ И ПОРЕДИ ИХ С ПОДАЦИМА ИЗ ЕВИДЕНЦИЈА ГРАЂАНА (МАТИЧНЕ КЊИГЕ И ДРУГИ РЕГИСТРИ), КАО И С ПОДАЦИМА ИЗ БИРАЧКОГ СПИСКА;
27. СПРОВОДИ ДРУГЕ АНАЛИЗЕ НЕОПХОДНЕ ДА БИ СЕ УТВРДИО СТЕПЕН ИНТЕГРИТЕТА ПОСТУПКА АЖУРИРАЊА БИРАЧКОГ СПИСКА;
28. ДОНОСИ ПОСЛОВНИК О РАДУ И ПЛАН РАДА КОМИСИЈЕ;
29. ПОДНОСИ ЗАХТЕВ ЗА ПОКРЕТАЊЕ ПРЕКРШАЈНОГ ПОСТУПКА ПРОТИВ ОДГОВОРНОГ ЛИЦА У ОРГАНУ ЈАВНЕ ВЛАСТИ КОЈЕ НЕ ПОСТУПИ У СКЛАДУ СА ЊЕНИМ НАЛОЗИМА.

КОМИСИЈА ЈЕ ОВЛАШЋЕЊА ДА ПОСЛОВЕ УТВРЂЕНЕ СТАВОМ 1. ОВОГ ЧЛАНА ВРШИ И РАДИ РЕВИЗИЈЕ, ВЕРИФИКАЦИЈЕ, КОНТРОЛЕ ТАЧНОСТИ И АЖУРИРАЊА ПОСЕБНОГ БИРАЧКОГ СПИСКА НАЦИОНАЛНЕ МАЊИНЕ.

ПОСЛОВЕ ИЗ СТАВА 2. ОВОГ ЧЛАНА КОЈИ СЕ ОДНОСЕ НА РЕВИЗИЈУ, ВЕРИФИКАЦИЈУ, КОНТРОЛУ ТАЧНОСТИ И АЖУРИРАЊА ПОСЕБНОГ БИРАЧКОГ СПИСКА, КОМИСИЈА МОЖЕ ВРШИТИ САМОСТАЛНО ИЛИ НА ОБРАЗЛОЖЕН ПРЕДЛОГ НАЦИОНАЛНОГ САВЕТА НАЦИОНАЛНЕ МАЊИНЕ.

КОМИСИЈА, У ВРШЕЊУ ПОСЛОВА ИЗ СВОГ ДЕЛОКРУГА ДОНОСИ ОДЛУКЕ, ИЗДАЈЕ НАЛОГЕ, ДАЈЕ МИШЉЕЊА И САЧИВАЊАВА ИЗВЕШТАЈЕ.

РАДИ ОБАВЉАЊА ПОСЛОВА ИЗ СТАВА 1. ОВОГ ЧЛАНА, ОРГАНИ ДРЖАВНЕ УПРАВЕ (МИНИСТАРСТВА) И ПОСЕБНЕ ОРГАНИЗАЦИЈЕ, КАО И ОРГАНИ ТЕРИТОРИЈАЛНЕ АУТОНОМИЈЕ И ЛОКАЛНЕ САМОУПРАВЕ ДУЖНИ СУ ДА ЧЛАНОВИМА, ОДНОСНО ЗАМЕНИЦИМА ЧЛАНОВА КОМИСИЈЕ ДОСТАВЕ ИНФОРМАЦИЈЕ И ОМОГУЋЕ УВИД У ЕВИДЕНЦИЈЕ КОЈИМА РАСПОЛАЖУ, А КОЈЕ СУ ОД ЗНАЧАЈА ЗА ВОЂЕЊЕ БИРАЧКОГ СПИСКА И ПРОМЕНЕ У БИРАЧКОМ СПИСКУ.

КОМИСИЈА МОЖЕ ИЗДАТИ НАЛОГ ЗА ДОСТАВЉАЊЕ ИНФОРМАЦИЈА ОДНОСНО ОМОГУЋАВАЊЕ ПРИСТУПА ЕВИДЕНЦИЈАМА ИЗ СТАВА 3. ОВОГ ЧЛАНА. НАЛОГ МОЖЕ САДРЖАТИ ВИШЕ ДОПУНА У ПОГЛЕДУ ВРСТЕ И САДРЖИНЕ ТРАЖЕНИХ ИСПРАВА.

ОРГАН ОДНОСНО ОРГАНИЗАЦИЈА КОЈОЈ ЈЕ НАЛОГ ИЗДАТ ДУЖАН ЈЕ ДА ПОСТУПИ ПО НАЛОГУ У РОКУ ОД ОСАМ ДАНА ОД ДАНА ДОСТАВЉАЊА.

КОМИСИЈА ДОНОСИ АКТ КОЈИМ, У СКЛАДУ СА ОВИМ ЗАКОНОМ, БЛИЖЕ УРЕЂУЈЕ НАЧИН ВРШЕЊА РЕВИЗИЈЕ, ВЕРИФИКАЦИЈЕ И КОНТРОЛЕ ТАЧНОСТИ И АЖУРИРАЊА БИРАЧКОГ СПИСКА (У ДАЉЕМ ТЕКСТУ: МЕТОДОЛОГИЈА РЕВИЗИЈЕ).

AКТ ИЗ СТАВА 6. ОВОГ ЧЛАНА КОМИСИЈА ДОНОСИ У РОКУ ОД 60 ДАНА ОД ДАНА ОБРАЗОВАЊА КОМИСИЈЕ.

**ОДЛУЧИВАЊЕ**

ЧЛАН 22К

КОМИСИЈА ОДЛУЧУЈЕ НА СЕДНИЦАМА.

КОМИСИЈА ДОНОСИ ОДЛУКУ ДВОТРЕЋИНСКОМ ВЕЋИНОМ ГЛАСОВА СВИХ ЧЛАНОВА КОМИСИЈЕ, И АКО ЈЕ ЗА ЊУ ГЛАСАЛО НАЈМАЊЕ ДВА ЧЛАНА КОМИСИЈЕ ИЗАБРАНА НА ПРЕДЛОГ ТРИ НАЈВЕЋЕ ПОСЛАНИЧКЕ ГРУПЕ КОЈЕ СУ ГЛАСАЛЕ ЗА ИЗБОР ВЛАДЕ, НАЈМАЊЕ ДВА ЧЛАНА КОМИСИЈЕ ИЗАБРАНА НА ПРЕДЛОГ ТРИ НАЈВЕЋЕ ОПОЗИЦИОНЕ ПОСЛАНИЧКЕ ГРУПЕ, И НАЈМАЊЕ ДВА ЧЛАНА ИЗАБРАНА НА ПРЕДЛОГ УДРУЖЕЊА ГРАЂАНА, ОСИМ АКО ЈЕ ОВИМ ЗАКОНОМ ДРУГАЧИЈЕ ПРОПИСАНО.

ЗАМЕНИК ЧЛАНА КОМИСИЈЕ ЗАМЕЊУЈЕ ЧЛАНА КОМИСИЈЕ У СЛУЧАЈУ ЊЕГОВОГ ОДСУСТВА ИЛИ ПРЕСТАНКА ДУЖНОСТИ ЧЛАНА КОМИСИЈЕ, ДО ИЗБОРА НОВОГ ЧЛАНА КОМИСИЈЕ.

ЗАМЕНИК ЧЛАНА КОМИСИЈЕ ИМА ПРАВО ГЛАСА У ОДСУСТВУ ЧЛАНА КОМИСИЈЕ КОГА ЗАМЕЊУЈЕ.

ЗАМЕНИК ЧЛАНА КОМИСИЈЕ ИМА ИСТА ПРАВА И ДУЖНОСТИ КАО И ЧЛАН КОГА ЗАМЕЊУЈЕ.

**УЧЕСНИЦИ У РАДУ КОМИСИЈЕ БЕЗ ПРАВА ОДЛУЧИВАЊА**

ЧЛАН 22Л

 У РАДУ КОМИСИЈЕ, БЕЗ ПРАВА ОДЛУЧИВАЊА, УЧЕСТВУЈУ:

* ТРИ ПРЕДСТАВНИКА МИНИСТАРСТВА НАДЛЕЖНОГ ЗА ПОСЛОВЕ УПРАВЕ;
* ЈЕДАН ПРЕДСТАВНИК МИНИСТАРСТВА НАДЛЕЖНОГ ЗА УНУТРАШЊЕ ПОСЛОВЕ;
* ЈЕДАН ПРЕДСТАВНИК ПОВЕРЕНИКА ЗА ИНФОРМАЦИЈЕ ОД ЈАВНОГ ЗНАЧАЈА И ЗАШТИТУ ПОДАТАКА О ЛИЧНОСТИ.

ОРГАНИ ИЗ СТАВА 1. ОВОГ ЧЛАНА ДУЖНИ СУ ДА ОДРЕДЕ СВОЈЕ ПРЕДСТАВНИКЕ, У РОКУ ОД 15 ДАНА ОД ДАНА ПРИЈЕМА ПИСАНОГ ЗАХТЕВА КОМИСИЈЕ.

СЕДНИЦЕ КОМИСИЈЕ СЕ ОДРЖАВАЈУ И БЕЗ ПРИСУСТВА ПРЕДСТАВНИКА ОРГАНА ИЗ СТАВА 1. ОВОГ ЧЛАНА.

 У РАДУ КОМИСИЈЕ, БЕЗ ПРАВА ОДЛУЧИВАЊА, ПО ПОЗИВУ КОМИСИЈЕ, МОГУ УЧЕСТВОВАТИ И:

- ПРЕДСТАВНИЦИ МЕЂУНАРОДНИХ ОРГАНИЗАЦИЈА И СТРУЧЊАЦИ СА ЗНАЊЕМ ИЗ ОБЛАСТИ РАДА КОМИСИЈЕ;

- ДРЖАВНИ СЛУЖБЕНИЦИ У ОРГАНИМА ДРЖАВНЕ УПРАВЕ И СЛУЖБЕНИЦИ У ОРГАНИМА АУТОНОМНИХ ПОКРАЈИНА, ОДНОСНО ОРГАНИМА ЈЕДИНИЦА ЛОКАЛНЕ САМОУПРАВЕ, СА ЗНАЊЕМ ИЗ ОБЛАСТИ РАДА КОМИСИЈЕ, КОЈЕ ОДРЕДИ РУКОВОДИЛАЦ ОРГАНА У КОЈИМА СУ ОВА ЛИЦА ЗАПОСЛЕНА.

 ПОЗВАНА ЛИЦА ИЗ СТАВА 3. ОВОГ ЧЛАНА ДУЖНА СУ ДА КОМИСИЈИ УЧИНЕ ДОСТУПНИМ СВЕ ИНФОРМАЦИЈЕ НЕОПХОДНЕ ЗА ОСТВАРИВАЊЕ ЦИЉЕВА И ЗАДАТАКА КОМИСИЈЕ ПРОПИСАНИХ ОВИМ ЗАКОНОМ.

**ПОСМАТРАЧИ РАДА КОМИСИЈЕ**

ЧЛАН 22Љ

РАД НА СЕДНИЦИ КОМИСИЈЕ МОГУ ПОСМАТРАТИ ПРЕДСТАВНИЦИ ДРУГИХ УДРУЖЕЊА ГРАЂАНА И МЕЂУНАРОДНИХ ОРГАНИЗАЦИЈА КОЈИ ОСТВАРУЈУ ЦИЉЕВЕ ИЗ ОБЛАСТИ РАДА КОМИСИЈЕ (У ДАЉЕМ ТЕКСТУ: ПОСМАТРАЧИ РАДА КОМИСИЈЕ), БЕЗ ПРАВА УЧЕШЋА.

ПОСМАТРАЧИ РАДА КОМИСИЈЕ, ЗАИНТЕРЕСОВАНИ ЗА ПОСМАТРАЊЕ РАДА НА СЕДНИЦИ КОМИСИЈЕ, БЛАГОВРЕМЕНО ПОДНОСЕ ПРИЈАВЕ КОМИСИЈИ, СА ИМЕНИМА СВОЈИХ ПРЕДСТАВНИКА.

КОМИСИЈА ИСПИТУЈЕ ИСПУЊЕНОСТ УСЛОВА ИЗ ПРИЈАВА И ДОНОСИ ОДЛУКУ О УСВАЈАЊУ ПРИЈАВА ЗА ПОСМАТРАЊЕ.

ПРЕДСТАВНИЦИ ПОСМАТРАЧА РАДА КОМИСИЈЕ ИМАЈУ ПРАВО ДА ПРИСУСТВУЈУ СВИМ СЕДНИЦАМА КОМИСИЈЕ, ОСИМ КАДА ЈЕ ИСКЉУЧЕНА ЈАВНОСТ.

ПРЕДСЕДНИК КОМИСИЈЕ ЈЕ ДУЖАН ДА О ОДРЖАВАЊУ СЕДНИЦЕ КОМИСИЈЕ БЛАГОВРЕМЕНО ОБАВЕСТИ ЗАИНТЕРЕСОВАНЕ ПОСМАТРАЧЕ РАДА КОМИСИЈЕ.

КОМИСИЈА ЈЕ ДУЖНА ДА ПРЕДСТАВНИКУ ПОСМАТРАЧА РАДА КОМИСИЈЕ И ПРЕВОДИОЦУ У ЊЕГОВОЈ ПРАТЊИ ОМОГУЋИ НЕСМЕТАНО ПОСМАТРАЊЕ РАДА КОМИСИЈЕ.

ПРЕДСТАВНИК ПОСМАТРАЧА И ПРЕВОДИЛАЦ У ЊЕГОВОЈ ПРАТЊИ ДУЖНИ СУ ДА СЛУЖБЕНЕ ЛЕГИТИМАЦИЈЕ НОСЕ НА ВИДНОМ МЕСТУ.

**ИЗВЕШТАЈИ КОМИСИЈЕ**

ЧЛАН 22М

КОМИСИЈА ПОДНОСИ НАРОДНОЈ СКУПШТИНИ РЕДОВНИ ГОДИШЊИ ИЗВЕШТАЈ О СВОМ РАДУ, ДО КРАЈА ФЕБРУАРА ТЕКУЋЕ ГОДИНЕ ЗА ПРЕТХОДНУ ГОДИНУ.

ИЗВЕШТАЈ ИЗ СТАВА 1. ОВОГ ЧЛАНА КОМИСИЈА ОБЈАВЉУЈЕ НА СВОЈОЈ ВЕБ-ПРЕЗЕНТАЦИЈИ, О ЧЕМУ ОБАВЕШТАВА СРЕДСТВА ЈАВНОГ ИНФОРМИСАЊА.

ИЗВЕШТАЈ ИЗ СТАВА 1. ОВОГ ЧЛАНА ОБАВЕЗНО САДРЖИ ГОДИШЊИ ИЗВЕШТАЈ О РЕВИЗИЈИ, ВЕРИФИКАЦИЈИ И КОНТРОЛИ ТАЧНОСТИ И АЖУРИРАЊА БИРАЧКОГ СПИСКА (У ДАЉЕМ ТЕКСТУ: ИЗВЕШТАЈ О РЕВИЗИЈИ).

ИЗВЕШТАЈ О РЕВИЗИЈИ САДРЖИ ПРЕПОРУКЕ НАДЛЕЖНИМ ОРГАНИМА И ОРГАНИЗАЦИЈАМА СА МЕРАМА ЗА УНАПРЕЂЕЊЕ ТАЧНОСТИ И АЖУРИРАЊА БИРАЧКОГ СПИСКА.

ОРГАНИ И ОРГАНИЗАЦИЈЕ НА КОЈЕ СЕ ОДНОСЕ ПРЕПОРУКЕ ИЗ ИЗВЕШТАЈА О РЕВИЗИЈИ ДУЖНИ СУ ДА ПО ПРЕПОРУКАМА ПОСТУПЕ И ДА О ТОМЕ ПОДНЕСУ ИЗВЕШТАЈ КОМИСИЈИ У РОКУ ОД 120 ДАНА ОД ДАНА ПРИЈЕМА ИЗВЕШТАЈА О РЕВИЗИЈИ.

У РОКУ ОД 30 ДАНА ОД ДАНА ИСТЕКА РОКА ЗА ПОДНОШЕЊЕ ИЗВЕШТАЈА ИЗ СТАВА 5. ОВОГ ЧЛАНА, КОМИСИЈА РАЗМАТРА ПРИМЕНУ ПРЕПОРУКА НА СЕДНИЦИ НА КОЈОЈ ЈЕ ДУЖАН ЈЕ ДА ПРИСУСТВУЈЕ ПРЕДСТАВНИК НАДЛЕЖНОГ ОРГАНА ОДНОСНО ОРГАНИЗАЦИЈЕ НА КОЈУ СЕ ПРЕПОРУКЕ ОДНОСЕ. КОМИСИЈА ИЗВЕШТАЈ О РАЗМАТРАЊУ ПРЕПОРУКА ПОДНОСИ НАРОДНОЈ СКУПШТИНИ.

УКОЛИКО ПРИЛИКОМ РАЗМАТРАЊА ИЗВЕШТАЈА О ПРИМЕНИ ПРЕПОРУКА УТВРДИ ДА ОРГАН ИЛИ ОРГАНИЗАЦИЈА НИЈЕ ПОСТУПИЛА ПО ПРЕПОРУКАМА ИЗ СТАВА 4. ОВОГ ЧЛАНА, КОМИСИЈА ЗАКЉУЧКОМ НАЛАЖЕ ОРГАНУ ИЛИ ОРГАНИЗАЦИЈИ ДА ПОСТУПИ ПО ПРЕПОРУКАМА И О ТОМЕ У РОКУ ОД 30 ДАНА ОД ДАНА ДОСТАВЉАЊА ЗАКЉУЧКА ПОДНЕСЕ ИЗВЕШТАЈ КОМИСИЈИ.

КОМИСИЈА РАЗМАТРА ПОСТУПАЊЕ ПО ЗАКЉУЧКУ ИЗ СТАВА 7. ОВОГ ЧЛАНА У РОКУ ОД 15 ДАНА ОД ДАНА ДОСТАВЉАЊА ИЗВЕШТАЈА ИЗ СТАВА 7. ОВОГ ЧЛАНА И О ТОМЕ ПОДНОСИ ИЗВЕШТАЈ НАРОДНОЈ СКУПШТИНИ.

ТОКОМ ОБАВЉАЊА РЕВИЗИЈЕ, КОМИСИЈА МОЖЕ ДА ДОНЕСЕ ПЕРИОДИЧНЕ ИЗВЕШТАЈЕ СА ПРЕПОРУКАМА НАДЛЕЖНИМ ОРГАНИМА И ОРГАНИЗАЦИЈАМА СА МЕРАМА ЗА УНАПРЕЂЕЊЕ ТАЧНОСТИ И АЖУРИРАЊА БИРАЧКОГ СПИСКА (У ДАЉЕМ ТЕКСТУ: ПЕРИОДИЧНИ ИЗВЕШТАЈ) КОЈИ ОБЈАВЉУЈЕ НА СВОЈОЈ ВЕБ-ПРЕЗЕНТАЦИЈИ.

ОРГАН ОДНОСНО ОРГАНИЗАЦИЈА НА КОЈУ СЕ ОДНОСЕ ПРЕПОРУКЕ ИЗ ПЕРИОДИЧНОГ ИЗВЕШТАЈА ДУЖНА ЈЕ ДА ПО ПРЕПОРУКАМА ПОСТУПИ И ДА О ТОМЕ ПОДНЕСЕ ИЗВЕШТАЈ КОМИСИЈИ У РОКУ ОД 120 ДАНА ОД ДАНА ПРИЈЕМА ПЕРИОДИЧНОГ ИЗВЕШТАЈА.

ПЕРИОДИЧНИ ИЗВЕШТАЈ ЈЕ САСТАВНИ ДЕО ИЗВЕШТАЈА О РЕВИЗИЈИ.

**ПРАЋЕЊЕ ПРИМЕНЕ ПРЕПОРУКА**

ЧЛАН 22Н

КОМИСИЈА ПРАТИ ПРИМЕНУ ПРЕПОРУКА ИЗ ЧЛАНА 22М И РАЗМАТРА ИЗВЕШТАЈЕ О ПОСТУПАЊУ ПО ПРЕПОРУКАМА КОЈЕ ЈОЈ ПОДНОСЕ НАДЛЕЖНИ ОРГАНИ И ОРГАНИЗАЦИЈЕ.

У РОКУ ОД 30 ДАНА ОД ДАНА ИСТЕКА РОКА ЗА ПОДНОШЕЊЕ ИЗВЕШТАЈА ИЗ ЧЛАНА 22М СТАВ 5. ОВОГ ЗАКОНА, КОМИСИЈА РАЗМАТРА ПРИМЕНУ ПРЕПОРУКА И О ТОМЕ ПОДНОСИ ИЗВЕШТАЈ НАРОДНОЈ СКУПШТИНИ.

СЕДНИЦИ КОМИСИЈЕ НА КОЈОЈ СЕ РАЗМАТРА ПОСТУПАЊЕ ПО ПРЕПОРУКАМА ДУЖАН ЈЕ ДА ПРИСУСТВУЈЕ ПРЕДСТАВНИК НАДЛЕЖНОГ ОРГАНА ОДНОСНО ОРГАНИЗАЦИЈЕ НА КОЈУ СЕ ПРЕПОРУКЕ ОДНОСЕ.

УКОЛИКО ПРИЛИКОМ РАЗМАТРАЊА ИЗВЕШТАЈА О ПРИМЕНИ ПРЕПОРУКА УТВРДИ ДА ОРГАН ИЛИ ОРГАНИЗАЦИЈА НИЈЕ ПОСТУПИЛА ПО ПРЕПОРУКАМА ИЗ СТАВА ЧЛАНА 22М СТАВ 4. ОВОГ ЗАКОНА, КОМИСИЈА ЗАКЉУЧКОМ НАЛАЖЕ ОРГАНУ ИЛИ ОРГАНИЗАЦИЈИ ДА ПОСТУПИ ПО ПРЕПОРУКАМА И О ТОМЕ У РОКУ ОД 30 ДАНА ОД ДАНА ДОСТАВЉАЊА ЗАКЉУЧКА ПОДНЕСЕ ИЗВЕШТАЈ КОМИСИЈИ.

КОМИСИЈА РАЗМАТРА ПОСТУПАЊЕ ПО ЗАКЉУЧКУ ИЗ СТАВАОВОГ ЧЛАНА У РОКУ ОД 15 ДАНА ОД ДАНА ДОСТАВЉАЊА ИЗВЕШТАЈА ИЗ СТАВА 4. ОВОГ ЧЛАНА И О ТОМЕ ПОДНОСИ ИЗВЕШТАЈ НАРОДНОЈ СКУПШТИНИ.

**ЈАВНОСТ РАДА КОМИСИЈЕ**

ЧЛАН 22Њ

РАД КОМИСИЈЕ ЈЕ ЈАВАН.

ЈАВНОСТ РАДА КОМИСИЈЕ СЕ ОБЕЗБЕЂУЈЕ ОБЈАВЉИВАЊЕМ, БЕЗ ОДЛАГАЊА, НА ВЕБ-ПРЕЗЕНТАЦИЈИ КОМИСИЈЕ: САЗИВА СЕДНИЦА КОМИСИЈЕ, ГОДИШЊИХ И ПЕРИОДИЧНИХ ИЗВЕШТАЈА О РАДУ, ОДЛУКА КОМИСИЈЕ, ГОДИШЊИХ И ПЕРИОДИЧНИХ ИЗВЕШТАЈА О РЕВИЗИЈИ, ВЕРИФИКАЦИЈИ И КОНТРОЛИ ТАЧНОСТИ И АЖУРИРАЊА БИРАЧКОГ СПИСКА, ПОСЛОВНИКА О РАДУ, МЕТОДОЛОГИЈЕ РЕВИЗИЈЕ, ПЛАНА РАДА КОМИСИЈЕ, ЗАПИСНИКА СА СЕДНИЦА КОМИСИЈЕ И ДРУГИХ ИНФОРМАЦИЈА ИЗ ДЕЛОКРУГА РАДА КОМИСИЈЕ ОД ЗНАЧАЈА ЗА ЈАВНОСТ.

КОМИСИЈА ИЗДАЈЕ САОПШТЕЊА ЗА ЈАВНОСТ О СВОМ РАДУ И АКТИВНОСТИМА НАЈМАЊЕ ЈЕДНОМ МЕСЕЧНО, ПУТЕМ ВЕБ-ПРЕЗЕНТАЦИЈЕ КОМИСИЈЕ.

ВЕБ-ПРЕЗЕНТАЦИЈА КОМИСИЈЕ УСПОСТАВЉА СЕ У РОКУ ОД 30 ОД ДАНА СТУПАЊА НА СНАГУ ОВОГ ЗАКОНА.

ГРАЂАНИ МОГУ ПУТЕМ ВЕБ-ПРЕЗЕНТАЦИЈЕ КОМИСИЈЕ ДА ДОСТАВЉАЈУ ОБАВЕШТЕЊА О МОГУЋИМ НЕПРАВИЛНОСТИМА У ВЕЗИ СА РАДОМ ОРГАНА НАДЛЕЖНИХ ЗА ВОЂЕЊЕ И АЖУРИРАЊЕ ЈЕДИНСТВЕНОГ БИРАЧКОГ СПИСКА.

ИЗУЗЕТНО, КОМИСИЈА, НА ПРЕДЛОГ ЧЛАНА КОМИСИЈЕ, МОЖЕ ОДЛУЧИТИ ДА ИСКЉУЧИ ЈАВНОСТ ИЗ ЗАКОНОМ ПРЕДВИЂЕНИХ РАЗЛОГА.

**УСЛОВИ ЗА РАД КОМИСИЈЕ**

ЧЛАН 22О

 УСЛОВЕ ЗА РАД КОМИСИЈЕ ОБЕЗБЕЂУЈЕ НАРОДНA СКУПШТИНA.

 СРЕДСТВА ЗА РАД КОМИСИЈЕ ОБЕЗБЕЂУЈУ СЕ У БУЏЕТУ РЕПУБЛИКЕ СРБИЈЕ.

 ЧЛАНОВИ И ЗАМЕНИЦИ ЧЛАНОВА КОМИСИЈЕ ИМАЈУ ПРАВО НА МЕСЕЧНУ НАКНАДУ ЗА РАД У КОМИСИЈИ У ВИСИНИ ЈЕДНЕ И ПО ПРОСЕЧНЕ ЗАРАДЕ БЕЗ ПОРЕЗА И ДОПРИНОСА ИСПЛАЋЕНЕ У РЕПУБЛИЦИ СРБИЈИ ПРЕМА ПОСЛЕДЊЕМ ОБЈАВЉЕНОМ ПОДАТКУ РЕПУБЛИЧКОГ ОРГАНА НАДЛЕЖНОГ ЗА ПОСЛОВЕ СТАТИСТИКЕ.

 ЧЛАНОВИ КОМИСИЈЕ ОСТВАРУЈУ ПРАВО НА НАКНАДУ ТРОШКОВА КОЈИ НАСТАЈУ У ВЕЗИ С ЊИХОВИМ РАДОМ У КОМИСИЈИ, СХОДНО УРЕДБИ О НАКНАДИ ТРОШКОВА И ОТПРЕМНИНИ ДРЖАВНИХ СЛУЖБЕНИКА И НАМЕШТЕНИКА, А У СКЛАДУ СА УРЕДБОМ О НАКНАДАМА И ДРУГИМ ПРИМАЊИМА ИЗАБРАНИХ И ПОСТАВЉЕНИХ ЛИЦА У ДРЖАВНИМ ОРГАНИМА.

АДМИНИСТРАТИВНЕ И ТЕХНИЧКЕ ПОСЛОВЕ ЗА ПОТРЕБЕ РАДА КОМИСИЈЕ ОБАВЉАЈУ ЗАПОСЛЕНИ У СЛУЖБИ НАРОДНЕ СКУПШТИНЕ, КОЈЕ ОДРЕДИ ГЕНЕРАЛНИ СЕКРЕТАР НАРОДНЕ СКУПШТИНЕ.

КОМИСИЈА ИМА СЕКРЕТАРА И ЗАМЕНИКА СЕКРЕТАРА, КОЈЕ ИМЕНУЈЕ ГЕНЕРАЛНИ СЕКРЕТАР НАРОДНЕ СКУПШТИНЕ ИЗ РЕДА ЗАПОСЛЕНИХ У СЛУЖБИ НАРОДНЕ СКУПШТИНИ.

ЗА СЕКРЕТАРА, ОДНОСНО ЗАМЕНИКА СЕКРЕТАРА КОМИСИЈЕ МОЖЕ БИТИ ИМЕНОВАНО САМО ОНО ЛИЦЕ КОЈЕ ИМА ВИСОКО ОБРАЗОВАЊЕ У ОБЛАСТИ ПРАВНИХ НАУКА.

VII КАЗНЕНЕ ОДРЕДБЕ

Члан 25

Новчаном казном од 25.000 до 250.000 динара казниће се за прекршај одговорно лице у органу надлежном за ажурирања бирачког списка, ако не обезбеди његову тачност и ажурност.

НОВЧАНОМ КАЗНОМ ОД ОД 100.000 ДО 2.000.000 ДИНАРА КАЗНИЋЕ СЕ ЗА ПРЕКРШАЈ ОРГАН ИЛИ ПРАВНО ЛИЦЕ КОЈЕ КОРИСТИ ПОДАТКЕ О ЛИЧНОСТИ У БИРАЧКОМ СПИСКУ СУПРОТНО ЧЛАНУ 14Б ОВОГ ЗАКОНА ИЛИ ПОВРЕДИ ОБАВЕЗЕ ПРЕДВИЂЕНЕ ИЗЈАВОМ О ПОВЕРЉИВОСТИ.

ЗА ПРЕКРШАЈ ИЗ СТАВА 2. ОВОГ ЧЛАНА КАЗНИЋЕ СЕ И ОДГОВОРНО ЛИЦЕ У ОРГАНУ ИЛИ ПРАВНОМ ЛИЦУ НОВЧАНОМ КАЗНОМ ОД 20.000 ДО 150.000 ДИНАРА.

ФИЗИЧКО ЛИЦЕ КОЈЕ НЕОВЛАШЋЕНО ПРИСТУПИ ПОДАЦИМА О ЛИЧНОСТИ У БИРАЧКОМ СПИСКУ, КОРИСТИ ИЛИ ОТКРИЈЕ ПОДАТКЕ О ЛИЧНОСТИ У БИРАЧКОМ СПИСКУ, КАЗНИЋЕ СЕ НОВЧАНОМ КАЗНОМ ОД 50.000 ДО 500.000 ДИНАРА.

НОВЧАНОМ КАЗНОМ ОД 20.000 ДО 150.000 ДИНАРА КАЗНИЋЕ СЕ ЗА ПРЕКРШАЈ ОДГОВОРНО ЛИЦЕ У ОРГАНУ ОДНОСНО ОРГАНИЗАЦИЈИ АКО:

1) ОРГАН ОДНОСНО ОРГАНИЗАЦИЈА КОЈОЈ ЈЕ БИО ДОСТАВЉЕН НАЛОГ ЗА ДОСТАВЉАЊЕ ИНФОРМАЦИЈА И ОМОГУЋАВАЊЕ УВИДА У ЕВИДЕНЦИЈЕ, У ПРОПИСАНОМ РОКУ НЕ ПОСТУПИ У СВЕМУ У СКЛАДУ СА НАЛОГОМ КОМИСИЈЕ, ОДНОСНО НЕ ДОСТАВИ НИТИ ОМОГУЋИ УВИД У ЕВИДЕНЦИЈЕ КОЈИМА РАСПОЛАЖЕ, А КОЈЕ СУ ОД ЗНАЧАЈА ЗА ВОЂЕЊЕ БИРАЧКОГ СПИСКА И ПРОМЕНЕ У БИРАЧКОМ СПИСКУ (ЧЛАН 22Ј СТАВ 5.).

2) ОРГАН ОДНОСНО ОРГАНИЗАЦИЈА НА КОЈЕ СЕ ОДНОСЕ ПРЕПОРУКЕ ИЗ ИЗВЕШТАЈА КОМИСИЈЕ НЕ ПОДНЕСЕ КОМИСИЈИ ИЗВЕШТАЈ О ПОСТУПАЊУ ПО ПРЕПОРУКАМА У РОКУ ОД 120 ДАНА ОД ДАНА ПРИЈЕМА ИЗВЕШТАЈА ИЗ ЧЛАНА 22М И ПРЕЛАЗНИХ ОДРЕДАБА ОВОГ ЗАКОНА;

3) ОРГАН ОДНОСНО ОРГАНИЗАЦИЈА НЕ ПОСТУПИ ПО ПРЕПОРУКАМА КОМИСИЈЕ У РОКУ ОД 30 ДАНА ОД ДАНА ДОСТАВЉАЊА ЗАКЉУЧКА ИЗ ЧЛАНА 22Н СТАВ 4. ОВОГ ЗАКОНА.

**ИЗЈАВA О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

1. **Орган државне управе, односно други овлашћени предлагач прописа**

Народни посланици

1. **Назив прописа**

Предлог закона о изменама и допунама Закона о јединственом бирачком списку

Proposal of the Law on Amendments and Supplements to the Law on the Unified Voters Register

 **3.** **Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум):**

**а) Одредба Споразума која се односи на нормативну садржину прописа,**

 /

**б) Прелазни рок за усклађивање законодавства према одредбама Споразума,**

 /

 **в) Оцена испуњености обавезе које произлазе из наведене одредбе Споразума,**

 /

**г) Разлози за делимично испуњавање, односно неиспуњавање обавеза које произлазе из наведене одредбе Споразума,**

 /

**д) Веза са Националним програмом за усвајање правних тековина Европске уније.**

 /

**4.** **Усклађеност прописа са прописима Европске уније:**

**а) Навођење одредби примарних извора права Европске уније и оцене усклађености са њима,**

/

**б) Навођење секундарних извора права Европске уније и оцене усклађености са њима,**

Council Directive 94/80/EC of 19 December 1994

Council Directive 96/30/EC of 13 May 1996

Council Directive 2006/106/EC of 20 November 2006

Council Directive 2013/19/EU of 13 May 2013

**в) Навођење осталих извора права Европске уније и усклађенoст са њима,**

/

**г) Разлози за делимичну усклађеност, односно неусклађеност,**

Овим Предлогом закона се не врши усклађивање са прописима ЕУ из тачке 4. б) из разлога што ове одредбе могу важити само када Република Србија постане чланица ЕУ. Ово усклађивање ће бити извршено најкасније годину до две пред приступање Републике Србије Европској унији.

**д) Рок у којем је предвиђено постизање потпуне усклађености прописа са прописима Европске уније.**

 */*

**5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).**

 /

**6. Да ли су претходно наведени извори права Европске уније преведени на српски језик?**

/

**7. Да ли је пропис преведен на неки службени језик Европске уније?**

/

**8. Сарадња са Европском унијом и учешће консултаната у изради прописа и њихово мишљење о усклађености.**

/

Београд, 06. октобар 2025. године

**Потпис овлашћеног предлагача прописа**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_